Ongizateko zerbitzuak, eskuragarritasunean desoreka (II): hezkuntza zentroen eskuragarritasuna | Gaindegia\nSubmitted by gaindegia on Tue, 2017-09-05 16:03\nOngizateko zerbitzuen artean hezkuntza zentroen mapa da irisgarritasunean desorekatuenetakoa. Desberdintasun horiek, gainera, ikasketa mailaren arabera antzemateaz gain ikastetxearen hizkuntza ereduaren arabera ere oso agerikoak dira.\nHezkuntza zentroen eskuragarritasuna aztertzerakoan aurrez kontuan hartu behar dira zenbait puntu:\nHezkuntza zentroak zikloaren arabera hiru motatan banatzen dira: Haur Hezkuntzakoak, Lehen Hezkuntzakoak eta Bigarren Hezkuntzakoak (Lanbide Heziketa barne).\nHizkuntza ereduaren arabera ere bereizketa bat egin behar da, euskaraz ikasteak suposatzen duen desorekak ikusi ahal izateko.\nDistantziak neurtzerakoan Euskal Herrian kokaturiko hezkuntza zentrorik gertuenera dagoen distantzia hartu da kontuan, herrialdeetako mugak kontuan hartu gabe.\nHezkuntza zentroen eskuragarritasuna*, 2015 (Km)\n** Lehen mapak hezkuntza zentro guztiak hartzen ditu\nIrudian ikus daiteke eskualdeka zein den Hezkuntza zentroen eskuragarritasunaren mapa. Agerian dago Arabako Ibarrak eta Mendialdea kaltetuenen artean daudela, Ipar Euskal Herriko eta Nafarroa Garaiko mendebaldearekin batera. Bidaxuneko herri elkargoan, Salbaterraldeko herri elkargoan, Iholdi-Oztibarreko herri elkargoan, Oloroealdeko herri elkargoan, Erronkari-Zaraitzun, Irunberrialdean, Zangozerrian, Estellerriko Mendebaldean, Arabako Mendialdean eta Arabako Ibarran, batez beste 7,5km baino gehiago egin behar da hezkuntza zentro batera heltzeko.\nEuskarazko hezkuntza zentroen eskuragarritasuna**, 2015 (Km)\n** Bigarren mapak euskarazko zerbitzua ematen duten hezkuntza zentroak hartzen ditu.\nBestalde, bigarren mapa honetan, Euskaraz ikasi ahal izateko eskuragarritasuna nola aldatzen den erakusten da. Araba Hegoaldeak, Nafarroa Garaia eta Ipar Euskal Herriak dituzten gabeziak agerian uzten dira. Aturri Errobi herri elkargoan, Bidaxuneko herri elkargoan, Hazparneko Lurraldea herri elkargoan, Amikuzeko herri elkargoan, Salbaterraldeko herri elkargoan, Oloroealdeko herri elkargoan eta Arga-Aragoiko Erriberan, 20 km baino gehiago egin behar dira euskaraz ikasi ahal izateko.\nHezkuntza zentroen eskuragarritasuna\nHaur hezkuntza zentroetarako distantziak neurtzerakoan aipatu beharra dago bai Espainiar zein Frantziar Estatuan eskolaratzea derrigorrezkoa dela 6 urtetik aurrera, hau da, haur hezkuntza zikloa hortik kanpo geratzen dela, eta beraz, honen eskaintza ez da zertan derrigorrezkoa izan.\nHala, hurrengo taulan, haur hezkuntzako zentroen eskuragarritasunean eskualderik kaltetuenak zein diren ikus daiteke, eta azpian euskarazko zentroen eskuragarritasunean eskualderik kaltetuenen datuak, zenbait errepikatzen direlarik.\nLehen kasuan ikus daiteke nola irisgarritasun gutxien duten eskualde guztiak Ipar Euskal Herrian kokaturik dauden eta herrialdeko zein Euskal Herriko datuekin alderatuz nolako ezberdintasunak dituzten. Hala nola, Oloroealdeko herri elkargoaren kasuan, haur hezkuntzako zentro baterako batez besteko distantzia 22,2km-takoa da. Herrialdekakoan Zuberoakoa 11,9km-takoa da, eta Euskal Herrikoa, berriz, 4,7km-takoa.\nEuskarazko haur hezkuntza eskaintzari dagokionez irisgarritasun zailtasunak areagotu egiten dira. Datu bakarrean laburtu beharko balitz, Euskal Herriko batez bestekoak konparatzea baino ez da behar, non ia hirukoiztu egiten den euskarazko haur hezkuntza zentroetara heltzeko distantzia: Euskal Herrian bataz bestekoa 11,2 km-takoa den bitartean, Lapurdin eta Nafarroa Beherean, hurrenez hurren, 32,6km eta 31,5km-takoa da. Euskarazko eskolatze goiztiarrak etxean euskararik jasotzen ez duten haurrentzat garrantzitsua dela kontuan hartuta, azpimarratzekoa da hainbat eskualdetako gabezia hurrengo hamarkadetan izango duen eragina.\nLehen hezkuntzako zentroen eskuragarritasuna\nLehen Hezkuntza derrigorrezkoa da Euskal Herri osoan eta distantziak ere horren erakusle dira, hezkuntza ziklo hau bigarren zikoa baino eskuragarriago baitago.\nAurreko taulan ikusitakoarekin alderatuta jarraian aurkezten den taulak desberdintasun nabarmen bat erakusten du: kasu honetan lurralde kaltetuena ez baita Ipar Euskal Herria. Arabako Mendialdea da lehen hezkuntzako zentro gertueneraino bataz besteko distantzia luzeena egin behar duena, 11,5km. Horren ondoren Nafarroa Garaia da kaltetuena, baina 10 km. baino gutxiagoko bataz bestekoa gordetzen du.\nEuskarazko eskaintzari dagokionez berriz ere Ipar Euskal Herria ageri da, bai herrialde mailan eta bai eskualde kaltetuenen artean ere. Euskal Herriko batez bestekoa 7,2 km-koa denean soilik, distantziak hiru eta lau aldiz biderkatzen dira.\nBigarren hezkuntzako zentroen eskuragarritasuna\nBigarren hezkuntzak derrigorrezko ziklo bat duen arren lehen zikloa baino askoz dibertsifikatuago dago lurraldean. Hurrengo tauletan antzeman daiteke hori, batez besteko distantziak asko handitzen direla ikus baitaiteke. Ziklo honetan berriz ere Araba eta Nafarroa Garaiko zenbait eskualde agertzen dira kaltetuen.\nBestalde, eta aurreko bi zikloetan bezala, euskaraz ikasteko zentroen eskuragarritasunak agerian jartzen ditu Ipar Euskal Herria eta Nafarroa Garaiko zenbait eskualde, euskaraz ikasteko 30km-tik gora egin behar baita eskualde askotan. Zuberoako datua nabarmentzekoa da, non herrialde guztiaren batez bestekoa 30,5 km-koa den.\nLurraldeari dagokionez, hezkuntza arloan egoerarik larrienak Nafarroa Garaian metatzen dira. Esan daiteke zonalde hauetako biztanleak duten bizilekuaren ondorioz zuzenean kaltetuak direla, baina are gehiago euskal identitatea eskubide osoz gordetzea erabakitzen badute. Izan ere, kasu horretan, familiek eta haurrek desplazamenduetan egiten duten ahalegina gainerakoena baino nabarmen handiagoa da. Ipar Euskal Herrian nozitzen dituzte alde horretatik distantziarik handienak, baina egoera orokortua da edozein kasutan; euskal hiztunek hainbat lurraldetan babesgabetasun egoera berbera jasaten baitute.\nAurrera begira kontuan izan behar da zerbitzu hauek eskura izateak edo ez bizilekuaren finkapenean eragina izan dezakeela. Horrenbestez, etorkizunean aintzat hartu beharrekoa izango da zerbitzuen eskuragarritasuna, bereziki Ipar Euskal Herrian bezala egoera zailean dauden eskualdeen kasuan, horrek berekin ekar baitezake zonalde horietako zahartzea ekidin edo horiek biziberritzeko aukerak sortzea.\nOngizateko zerbitzuak, eskuragarritasunean desoreka (I): lurraldea eta herritarrak


Erakundeen laguntza lortzen saiatuko dira Navalen ontzigintza gal ez dadin | Ekonomia | Berria\nErakundeen laguntza lortzen saiatuko dira Navalen ontzigintza gal ez dadin\nEskaintza onenetan bigarrena egin duen taldeak bere plana ezagutaraziko dio Jaurlaritzari, industria jarduera gal ez dadin Sestaoko ontziolan. VGP logistika talde garailearekin akordio bat behar da\nNavaleko azpiegiturak eta orubea, Sestaon. ARITZ LOIOLA / FOKU Tamaina handiagoan ikusi\n«Ez da posible harriak jaurtitzea milioi euro asko inbertitzera eta jarduera ekonomiko bat garatzera datorrenaren aurka». Eusko Jaurlaritzako Ekonomiako Garapeneko sailburu Arantxa Tapia ez dago eroso Euskal Herriko ontziolen sektoreak izan duen erreakzio bortitzarekin Belgikako VGPren aurka. Logistika alorreko talde horrek irabazi du Navalen likidazioa, eta epailearen azken oniritziaren zain dago Sestaoko azpiegituren eta lursailen jabe egiteko. Eta Gasteizko gobernuan bada uste bat: ontziolen jarduera berreskuratu nahi dutenek erakundeak erabili nahi dituztela VGP estu har dezaten, behar bezainbeste zoru saldu edo alokatu dezan ontziola historikoan, industria proiektu baten alde. Likidazioan bigarren lekuan geratu den taldeak, hain zuzen ere, bere industria plana ezagutaraziko die aste honetan hala Bizkaiko Aldundiari nola Jaurlaritzari. Logistikarako erabiliko da Naval, bai, baina garbi dago saio sendo bat martxan dagoela ontziolaren jarduera gal ez dadin.\nEuskal Herriko Itsas Foroak jakinarazi du erakundeen eta Navalen ontziolekin lotutako industria jarduera abiatu nahi duen taldearen arteko balizko batzar horren berri. Itsas Foroa oso haserre azaldu da VGPk Naval ohia baliatu nahi duelako logistikarekin baizik loturarik ez duen jarduera baterako; Bizkaiko Merkataritza Ganbera ere oso kritiko azaldu da adjudikazio horrekin, baina 36 milioi euroko eskaintza handiena gertatu da, eta Navalek hartzekodun boteretsuak ditu. Ehun milioi eurotik gorako zorra utzi zuen, izan ere, eta 36 milioi euro horiek hartzekodun handienei zorra itzultzeko balioko dute, zati txiki bat besterik ez bada ere.\nNavalen likidazioan eskaintza onenetan bigarrena egin duen partzuergoa (30 milioi euro) saiatu da Belgikako taldearekin harremana egiten, jakiteko akordio bat posible ote den, laster bere jabetza izango den zoruaren zati bat alokatu edo sal dezan. Inork ez daki, ordea, VGPk zer asmo duen auzi horri begira. Jakin beharko litzateke, hasteko, Belgikako taldea gauzatzekoa den logistika proiektua bateragarria ote den ontzigintzako proiektu batekin. Elkarren ondoan egin beharko lituzkete jarduera horiek.\nJokaleku horretan, Eusko Jaurlaritzaren parte hartzea nahiko luke Navalentzat industria plan bat duen taldeak. Jardun industrialaren aldagaia oso garrantzitsua da, eta ez bakarrik sor dezakeen lanpostu kopuruarengatik. Orube industrial gisa kalifikatuta dago Navalen lursaila, eta, enkanteko baldintza agiriaren arabera, lurraren erabileraren %51 jardun industrialerako erabili beharra dago. Aldagai horrek presiorako palanka gisa joka dezan nahi du ontzigintzarekin lotutako proiektua agindu duen taldeak. Baina baliteke VGPk beste planen bat izatea beste era batera betetzeko zoruaren %51 industriarako erabili behar dela dioen baldintza hori, eta bere asmoek ez dute zertan loturarik eduki ontziolen jarduerarekin.\nTapia sailburuak dio VGP taldeak «erraztu» egingo duela Navalen eremuan industria proiektuak egitea; hala helarazi ei dio VGPk. Konpainia pribatuen arteko elkarrizketak egon daitezen nahiko luke Tapiak, Gasteizko gobernuak ez baitu sekula ezkutatu industria proiektuak nahiko lituzkeela Sestaoko ontziola ohian. Baina, bien bitartean, «errespetua» eskatu du VGPrentzat, garbi utzita hark egin duela eskaintzarik onena, eta likidazioaren lehen helburua hartzekodunak direla.


abendua, 2009 | Noaua Kultur Elkartea\nHemen zaude: Hasiera » Artxiboa abendua 2009\nHonen artxiboa abendua, 2009\nAbenduaren 24an kantuan aritzeko aukera ugari izan ziren, Aginagan, Zubietan, kaxkoan… Irudian, parroki taldekoek prestatutako jaiotza biziduna duzue.\nBy\tnoaua\ton\t2009-12-28\tin\nErrenteriako Gabon Abesti Sariketan parte hartu zuten txikitan. Aurten helduen mailan lehiatzea erabaki dute. Entseatzen jartzen ari diren ilusioarekin aritzen badira hilaren 26an, ondo ibiliko dira…\nBy\tnoaua\ton\t2009-12-24\tin\nElkarteen arteko mus txapelketa Mahaspildegin jokatu zen eta irabazleak Andatzpekoak izan ziren, Jose Ramon Sarasola eta Santi Zumeta.\nBy\tnoaua\ton\t2009-12-22\tin\nJoxe Domingo Aizpurua “Pana” preso oihari bigarrenez ongi etorria egin zaio gaur Sutegin. Ekitaldi hunkigarrian, bideo proiekzio bidez bere ibilbidearen berri eman da.\nBy\tnoaua\ton\t2009-12-20\tin\nLarunbat honetan, Su Ta Gar taldearen kontzertua Aginagako Eliza Zaharrean. Sarrerak salgai daude 10 eurotan, Aginagako Zahar Egoitzan eta Txiriboga tabernan. 23:00etan hasiko da kontzertua.\nBy\tnoaua\ton\t2009-12-18\tin\nLarunbat honetan, Pirritx eta Porrotx pailazoak arituko dira Usurbilen. Bi saio eskainiko dituzte, lehena, 16:00etan eta bigarrena 18:30ean. Sarrerak Mahukan, Bordatxon eta kiroldegian jarri dira salgai.\nBy\tnoaua\ton\t2009-12-15\tin\nJostailu azoka modukoa antolatu du Hitz Ahok. Trukea eta jostailuen berrerabilpena sustatzeko modu polita.\nBy\tnoaua\ton\t2009-12-12\tin\nLore eta Ikatz Olentzeroren lagunak dira. Ostiralean Aginagan izango dira, ludotekan, 17:30etik aurrera. Kalezar, Santuenea, Zubieta eta Kaskoa ere bisitatuko dute datozen egunetan.\nBy\tnoaua\ton\t2009-12-09\tin


2020-11-17 - Lea-Artibai eta Mutrikuko Hitza : Lea-Artibai eta Mutrikuko Hitza\nLeiho bat zabalduko diote Euskal Zine Bilerari\nPantaila guztietatik jarraitu ahalko da aurten zapatuan [azaroak 21] hasiko den jaialdia. Lekeitiotik mundura zabalduko dute jaialdia sareen bidez.\nMutrikuko Udalak hitzarmena sinatu du OinHerri elkartearekin\nHitzarmenak urte baterako iraupena du. Mutrikuko Udalak 3.000 euroko ekarpenarekin lagunduko du egitasmoa, eta OinHerrik, berriz, aholkularitza eta laguntza emango dizkio udalari.\nEikak eta Kidek bideoa egin dute Euskaraldira animatzeko\nGrabaketak Lea Artibai eskualdeko Euskara Batzordearen bidez egin dira.\nAnimaliei buruzko araudia berritzeko lanean ari dira Mutrikun\nHerritarren iritzia jasotzeko nahiarekin galdetegi bat eskegi du udalak webgunean. Erantzunak barikura [azaroak 20] bitartean jasoko dituzte.\nUr Partzuergoak Munitibarko araztegia eta hari lotutako kolektoreak martxan jarri ditu\nMunitibarko hondakin uren araztegia martxan jartzeak Lea ibaiaren goi-ibarreko ingurumena "hobetzen lagunduko" duela azpimarratu dute ur partzuergoaren arduradunek. Azpiegitura egiteko 2,7 milioi eurotik gorako inbertsioa egin dute.\nSarek mobilizazioak egingo ditu asteburuan, "elkarbizitzaren alde pausoak emateko"\nLekeition zapatu gauean sei minutuko burrunbada egingo dute, eta Ondarroan elkarretaratzean egingo dute domekan [azaroak 22], eta ostean mosaikoa osatuko dute.\nSanti Brouardi omenaldia egingo diote haren hilketaren 36. urteurrenean\nBarikuan [azaroak 20] 13:00etan Lekeitioko udaletxeko eskaileretan batzeko deia egin dute. Handik hilerrira joango dira.\nIspasterko IV. Literatura Lehiaketaren lanak azaroaren 24a arte aurkeztu daitezke\n2014tik aurrera jaiotakoek parte hartu dezakete, beti ere Ispasterren erroldatuta badaude edo herriko ikastetxean matrikulatuta.\nMutrikuko Gabonetako kanpainan izena eman nahi duten saltokiek epea zabalik daukate\nParte hartu nahi dutenek Turismo Bulegora eraman beharko dute izen emate inprimakia. Zapatua da izena emateko azken eguna.\nAzken orduetan 13 positibo erregistratu dituzte Lea-Artibain eta Mutrikun\nAtzo [azaroak 16] egindako probetan ondoko herrietan erregistratu zituzten positibo berriak: Mutriku (6), Ondarroa (4), Munitibar (2) eta Lekeitio (1). Mutrikuk eta Lekeitiok gune gorrian egoten jarraitzen dute. Domekan [azaroak 15] ospitaleratuta daudenen kopuruak gora egin ostean, atzo [azaroak 16] berriro ere behera egin zuen.


Kolorea - Santo Tomas Lizeoa\nPertsona bakoitzak badu bere kolore gustukoena, baina talde guztiek badute identifikatzen duten kolore bat. Gure koloreak Donostialdean eta Gipuzkoa osoan zehar ezagun bihurtu gaitu. Batzuen esanetan, “laranja mekanikoa”, besteen ustez “laranja butanoa”, zalantzarik gabe laranja da gure kolorea. Gure kirolariek gure kolorea estatuko hainbat lehiaketatan ere zabaldu dute. Baina zergatik gara laranjak?\n1973. urtean, Santo Tomas Lizeoa kirol lehiaketetan parte hartzen hasi zenean, logotipoaz gain koloreak ere aukeratu behar ziren. Lizeoko ikasle guztien artean bozkaketa egin zen eta kamiseten kolorea laranja eta estanpatua urdina izango zela erabaki zen. Lizeoko aitona eta guraso-ohia den Juan Carlos Redondo Hernándezen ikerketatik ateratako informazioa


kritiken hemeroteka » Gerrako istorioak\n« Harrison Ford-en azken abentura | Gartzelan ere libre »\nGerrako istorioak Felipe Juaristi / El Diario Vasco, 1992-10-31\nBi ipuin luze bildu ditu Pablo Sastrek liburu honetan: “Mariaren mendea” eta “Hautsi du negua”. Aurrenekoaren ardatza erabat da anekdotikoa, eta kasualidadeari lotua. 1951ean borda batean ikusi zuen gizonezkoarekin topo egiten du kontalariak 1989an, egoera ezberdinagoan, aurreneko aldian, 1951ean, gertatzen baita jazoera tragiko bat, lau mutil gazte, makiak, hiltzen dituzte guardia zibilek, salaketa baten ondorioz. Baina ipuinean kontatzen dena hori baino gehixeago da, Goizuetako familia baten pasadizo eta bizikizunak ekartzen dizkigu gogoramenera, zehatza eta objetiboa izan nahi duen kronika baten modura. Lau data azpimarratzen dira: 1936koa, 1951ekoa, 1970ekoa eta 1989koa, urte horiek hasera ematen baitiete ipuinean kapitulu gisa egiten duten atalei. Urte horiek bestee batzuetatik bereizteak indarra ematen dio narrazioari, baina, era berean, fragmentazioa eta sakabanatzea dakar eta oztopo bihurtzen da istorioaren linealtasunari segitzeko.\nGarrantzitsuago iruditzen zait Pablo Sastrek darabilen idazkera. Ahozkotasunetik hurbil ibili nahi luke, ahotsaren erritmoa, doinua, pausak, bere egin nahi lituzke. Baina lortzen duena besterik da, artifizialtasun kutsua zabaltzen da orrietan zehar. Garbi dago ahozkotasunari zintzo atxiki nahi zaionak, transkripzio literala eman ezean, aldatuta ekarriko duela testu hori idatzirik behar izanez gero. Berrasmatuta, Pablo Sastreren ipuin horretan bezala. Errealista eta detalista izan nahi lukeenean iruzur egiten baitio estiloak; ez da sinesten idazleak darabilena. Hori gabe, eta ipuina beste modu batez idatzi izan balu, bereganatuko luke, seguruaski, irakurle gehiago. Arnasa hartzen utziko balio.\nEzberdinagoa da “Hautsi du negua”. Etsaiengandik ihesi dabilen mutil gazte baten istorioa. Bidaiaren helmugan Frantzia aurkitu beharrean amodioa aurkitzen duenarena. Aurreneko ipuinean bezala gerra-garaia azaltzen zaigu bere gordintasun osoan, eta gerrak dakartzan hausdurak, familiarenak batik bat, erabakior bihurtzen dira. Kontaeraren erritmoa mantsoa da, iheslariaren ibileraren adinakoa, eta doinua deskriptiboa. Naturaleza basa eta ederrak eragina du protagonistaren ariman, eta zirrara horrek bultzatuta ikusten du protagonistak inguruan duena. Hortxe dagoke bigarren ipuin honek irakurle adimenean sor lezakeen interesa.


Julian Eizmendi: "Berriro alkatetzara aurkeztuko naizen galdetu dit alderdiak, eta baiezkoa esan dut" - Uztarria (Azpeitia)\n2006ko eka. 26a, 11:06\nJulian Eizmendi, Azpeitiko alkatea. Argazki originala\nHiru urte bete ditu Julian Eizmendik (Azpeitia, 1958) Azpeitiko alkatetzan. Hurrengo urteko maiatzean izango dira udal hauteskundeak, eta EAJk, bere alderdiak, dagoeneko galdetu dio berriro aurkezteko prest legokeen. Baiezkoa eman du.\nHiru urte egin dituzu alkatetzan. Orokorrean nolako balantzea egingo zenuke?\nLan asko egin dugu 3 urte hauetan, eta uste dut herriko proiektua edo eredua zehaztu dugula; gauzak egiten ari gara. Bidea zehaztuta daukagu, eta proiektuak gauzatzen ari gara.\nArau Ordezkatzaileak onartzeko bidean zaudete.\nHelburu garrantzitsua zen Arau Ordezkatzaileak burutzea, eta Udalari dagokion izapidetzari dagokionez, espero dugu aurtengo urri alderako bukatuta egotea. Gero, Foru Aldundira pasatuko dira, eta sei hilabete dauzka behin betiko onarpena emateko. Arau horietan islatzen da hein handi batean gure eredua.\nZein da aipatzen duzun eredu hori?\nGuk proposatutako eredua iraunkorra da. Etxebizitza arloan, aurretik kalifikatutako lurretan eraikiko da. Ez da, oraingoz, lur berririk kalifikatuko. Biziberritzeko ere ahalegin handia egingo dugu: biziberritu beharreko guneak ditugu (Agirre, Soreasu-Madalena...), eta leku horietan ahalegin berezia egingo da. Hiru ardatz dauzka iraunkorra izate horrek. Batetik, etxebizitza kopuru aldetik, arrazoizko kopuru batekin ari gara. Bigarrenik, libre eta babestutakoen arteko erlazioa orekatua izango da. Gutxi gorabehera,%42,5 babestuak izango dira, eta horietatik gehienak babes ofizialeko etxebizitzak izango dira, 120.000 euro ingurukoak. Iraunkortasunak, soziala bere baitan darama. Desoreka soziala bultzatzen duena ez da iraunkorra, iraunkortasunaren barruan dagoelako oreka. Eta hirugarrenik, etorkizunerako dauden proiektuekin ere bat etorri behar du. Besteak beste, Corrugadoseko labea lekuz aldatzeko aukerarekin koherentea izan behar duen eredua da.\nArau Ordezkatzaileetan garrantzia ematen diozue etxebizitza kopuruari. Hori baino gehiago ez al dira Arau Ordezkatzaileak?\nBai, hala da. Baina eztabaida handiena arlo horretan dago, etxebizitzan. Arau Ordezkatzaileak azpiegiturak ere badira: Azpeitia hegoaldetik Urrestilla-Nuarbe-Matxinbentatik N-1era, Ezkio-Itsasora lotu nahi dugu. AHTren geltoki garrantzitsu batekin lotzeko balioko du. Goierrirako lotura hori garrantzitsua da. Azkoitia-Azpeitia saihesbidearen aurreneko fasea (Zabaletxe-Zapatari), gure legealdian hastea espero dugu, eta fase horretan lanean ari gara Landetan; Amueko biribilgunea, Gaztekoa eginda daude, eta Zapatarikoa aurten egitea espero dugu. Hori lotuta dago Azpeitia-Azkoitia saihesbidearekin. Bestalde, gu herri barruko bidegorrien plana gauzatzen ari gara, eta Foru Aldundiak Azkoitia-Azpeitia arteko bidegorria egingo du. Bestetik, eta lur industrialen kasuan, Larre eta Larrin bultzatzen ari gara.\nEta beste arlo batzuetan, kulturan, turismoan... zer?\nBeste arlo batzuetan ere bidea zehaztuta daukagu: alde zaharra biziberritzeko lanean ari gara, eta alderdi politiko denak bat gatoz ahalegin horretan. Alde zaharrean inbertsiorik egin gabe ezin zen beste legealdi bat pasatu, eta berrurbanizatzen ari gara. Hor dugu gune sozio-kulturala, azpiko aparkalekuen proiektuarekin. San Agustingo lanekin hastea nahi dugu; aurten hasiko direla esan nuen, eta oraindik horri heltzen diot. Gero, Basazabali aterabidea emateko proiektua Eusko Jaurlaritzarekin lantzen ari gara.\nTurismo arloa ere asko landu dugu. Azpeitia, batik bat, industria herria da, baina turismoak gero eta indar handiagoa hartu behar du. Gipuzkoak daukan gune monumental garrantzitsuena dauka Azpeitiak: Loiola. Erronka hori bi zentzutan aprobetxatu behar dugu: Azpeitiak badu zer erakutsia, aberatsa delako. Historian ere garrantzia izan du, eta hemendik 4 urtera 700 urte beteko ditu. Beraz, Loiolara datozenak herrira erakarri behar ditugu. Bestetik, San Inazioaren aurtengo urteurren hau aprobetxatuko da leihoa izateko eta inguruko bailaretako sinergiak lotzeko. Dagoeneko, Urola Garaiarekin eta Deba Goienarekin elkarlanean ari gara.\nHainbat udal agindu ere onartu duzue.\nBai hala da; hor dago euskararen ordenantza, zaratarena, animalien ingurukoa, hondakinena... Hemen denok bizi behar dugu, eta elkarbizitzeko errespetua behar dugu. Aniztasuna eta ezberdintasunak onak dira, baina elkarbizitzeko garrantzitsuak dira errespetua, erantzukizuna eta elkartasuna. Ordenantza batzuen atzean irizpide hori dago, eta bizi kalitatearekin zerikusi zuzena du. Elkarbizitzarena programan jarri genuen irizpidea da, eta aurrera eramaten saiatzen ari gara.\nGero, herrian plataforma bat legez kanpo dugu, eta horrek boto batzuk dauzka. Boto horiek ordezkatzen dituztenek, nolabait, Udaleko bizitzan, Udaleko proiektuetan ateak zabalik eduki dituzte beren iritziak azaltzeko. Uste dut horretan ahalegina egin dugula. Batzordeetan eta udalbatzarrean parte hartzeko aukera daukate, eta lokalak eta baliabideak badituzte beren lana egiteko.\nHabeari edota ezker abertzaleari datorren urteko udal hauteskundeetan aurkezteko aukera emango al diote?\nNik eskenatoki hori ikusten dut, ez dut zalantzarik, eta hala bedi. Gu lege horren aurka egon gara beti.\nArau Ordezkatzaileetara itzuliz, prozesua pixka bat luzea joan da. Zergatik?\nAurrekoak uste dut 10 edo 12 urte iraun zuela. Gu udaletxean sartu aurretik aurreneko pausoa emanda zegoen. Gure ereduak nolabaiteko buelta eman dio, eta hori prozesu baten ondorio izan da. Prozesuan hausnarketak egon dira, eta erabaki garrantzitsu batzuk eman dira: kiroldegiarena, adinekoen egoitzarena... Corrugadosen leku aldatzeko aukera ere aurreratzen joan da. Irizpide batzuekin irten genuen, prozesu bat egon da, eta azkenean, eredua zehaztera iritsi gara. Diferentziak egon dira talde politikoen artean, baina heldutasun prozesu baten ondorioz, unea heldu da eredua erabakitzeko.\nUdal Gobernuan EAJ eta EA zaudete. Baina proiektu handietan ez zatozte bat. Horrela Udal Gobernu bat aurrera eraman daiteke?\nBai, hori horrela izan da. Ezberdintasun garrantzitsuak egon dira kontu garrantzitsuetan. Baina aurrera jo behar da, erabakiak hartu egin behar dira. Gure eredua hor dago, eta gu konbentzituta gaude.\nAlkatetzara aurkeztu zinenean "talante irekia" edukitzea gustatuko litzaizukeela esan zenuen, "elkarrizketaren aldekoa". Batzuek esan dute mozioak ez dituzula tratatu nahi izan udalbatzarrean, eta batzordeetara pasatzea erabaki duzula. Hor ez al dago kontraesanik?\nPolitikan elkarbizitzak helburu garrantzitsua izan behar du. Gero, noski, batzuek ulertzen dute ezetza esaten zaienean, bat itxia dela. Eta noiz da irekia? Denei baietza esandakoan? Udalbatzan guk eskumen batzuk ditugu, eta ahalmena dugu erabakitzeko. Sistema bat badaukagu gauzak kudeatzeko, eta iruditzen bazaigu Udalbatzatik kanpoko gaiak direla, beste foro batzuetan eztabaidatu beharko dira, Udaleko batzordeetan edota Udaletik kanpoko foroetan.\nTalde lanean lan egiteko asmoa zenuela ere esan zenuen. Asmo hori bete al da?\nBai, batzordeburuenganako delegazio printzipioak hein batean funtzionatzen duela uste dut. Noski, kontu garrantzitsuetan nirekin kontsultatzen da. Uste dut batzordeburuek badaukatela dagokien protagonismoa. Irizpide hori neurri handi batean bete egin delakoan nago.\nUrtebete falta da legealdi hau bukatzeko. Epe honetako betebehar nagusiak zeintzuk direla uste duzu?\nAurretik aipatutako egitasmoak. Hau da, Arau Ordezkatzaileak onartu, eta etxebizitzak egiten hasi behar dugu, batik bat, babes ofizialekoak. Babestutako 250 etxebizitza inguru aurten hasi nahi ditugu eraikitzen: Etxebeltz-Izarrakoak, kuartelekoak, Agirrenekoak, Nuarbekoak...\nEspero al zenuen bezalakoa al da alkatea izatea?\nOrain dela 4 urte proposatu zidaten ardura hau hartuko al nuen, eta baietza eman nuen. Bi gauza nabarmenduko nituzke: batetik, botoen bidez taldeak lortu zuen konfiantza eta erantzukizun handi horri behar bezala erantzutearen ardura. Hori beti presente daukagu. Bestetik, beti garbi izan behar du taldeak, botoa eman digutenei eta gainontzekoei ere erantzun behar diegula. Gu ahalegin guztiak egiten ari gara, gure esku dagoen guztia ematen ari gara.\nBerriro aurkezteko asmorik bai? "Logikoena" 8 urte egitea zirela esan zenuen orain dela 3 urte.\nEsandakoari eutsi egiten diot. Alderdiak galdetu dit zer asmo dudan, eta nik orain 3 urte esan nuena esan diot: baiezkoa. Gure eredua hor daukagu, urrats nagusiak erabakita daude, eta hori gauzatzeko 4 urte gutxi dira. Nik uste dut, oro har, salbuespen batzuekin, 8 urte behar direla proiektu batzuk koherentzi batekin gauzatzeko. Hala, alkatetzara berriro aurkezteko prest nagoela esan diot alderdiari. Gero, alderdi barruan bere prozesua egongo da, baina ni alkatetzarako hautagai izango naiz alderdi barruan.\nUdalbiltza/Udalbideko lehendakaria ere bazara. Zer moduz?\nOndo. Lan ona egiten ari garela uste dut. Batik bat, Iparraldean eta Nafarroan euskara eta kultura arloan egitasmoak gauzatzen ari gara. Gure urratsei jarraituz, norabide garbia daukagula uste dut, eta ondo.\nBi udalbiltzek bat egingo al dute berriro?\nUdalbiltza orain dela 7 urte sortu zen. Udalbiltzak, udal hautetsien biltzar bezala, bat izatean dauka zentzua. Tartean behin geure artean kontaktuak izaten ditugu, eta helburua eta logika, bat izatea da. Uste dut urte hau aprobetxatu egin behar dugula hitz egiteko eta bateratze bide horretan. Dena den, ia 8 urte pasatu dira, bakoitzak bere bidea jorratuz.\nOrain, su-eten iraunkorrean gaude, eta normalizazio politikorako prozesuan emango den aterabideak Udalbiltza-Udalbidek bete beharreko funtzioan eragina izango duela uste dut.\nBeste galdera batzuk | 2006-06-26 : 19:06\n- Azkoitian posible izan da ezker abertzaleko plataforma legez udalean egotea. Zergatik ez azpeitian?\n- "Ilegalak" diren taldeen kartel eta pankartak kentzeko agindua dute udaleko langileek...\nGehiago egin nitzake baina beno... uste dut Hitza-k elkarrizketa nahikoa eskura jarri diola, besterik gabe.\nGalderak eskura | 2006-06-27 : 09:06\nNire ustez ere, Hitza-k alkateari galderak errazegi utzi dizkio, egia esan nire zalantza daukat eta galdera luzatu nahi nuke. Galderak hitzak egin ditu edota, alkateak ze galdera erantzun nahi zituen esan du eta horren arabera egin dizkiote galderak? Propaganda elektorala egiten hasi dira batzuk eta horretarako beraiek diruz laguntzen ez duten euskal komunikabideak erabiltzen dituzte, bejondeietela hauek bai direla artistak! Kontrolatzen ez dutena ere kontrolatu egiten dute.\nEta alkateari kontu bat besterik ez, hamaika galdera egingo nizkiokeen arren, esaten du Nafarroan eta iparraldean euskara eta kulturarekin egitasmoak gauzatzen ari direla, nork sinetsi behar du hori? Azpeitia herri euskalduna izanik ez duzuenean egitasmorik burutzen eta lan egin nahi dutenei trabak eta zailtasunak besterik ez dizkiozuenean jartzen?\nNik gogoeta bat, agintariak ez dira aldatuko ez baditugu aldatu arazten, beraz aldaketaren alde lanean.\nEnekoitz Esnaola | 2006-06-27 : 15:06\nKritika daiteke 'Urola Kostako Hitza'-k Julian Eizmendi alkateari egin dion elkarrizketa mota (edo goraipatu), baina ezin dena esan hau da: "Galderak Hitzak egin ditu edota, alkateak ze galdera erantzun nahi zituen esan du eta horren arabera egin dizkiote galderak? Propaganda elektorala egiten hasi dira batzuk eta horretarako beraiek diruz laguntzen ez duten euskal komunikabideak erabiltzen dituzte, bejondeietela hauek bai direla artistak! Kontrolatzen ez dutena ere kontrolatu egiten dute". 'Hitza' independentea da (bere oinarrietako bat da), hala izan da eta hala izaten segituko du.\nlina | 2006-06-27 : 23:06\nEz du Julianek aitatzen Esklabatako Zahar Egoitza berak bere legisladuran abiadan jarriko zuela(Zer gertatu da) Ez ahastu herriak gerora begira ber haundiak ditugulako Hegin lan gogor


Martxoaren 14tik apirilaren 30era, hiriko airearen kutsadura %50 jaitsi da Euskal Herrian - Ekologistak Martxan - Euskal Herria\nLehenik eta behin, Ekologistak Martxan taldeak elkartasuna adierazten die pandemia eta horren ondorioak pairatzen ari diren pertsona guztiei, baita osasun eta gizarte larrialdiari aurre egiten ari diren funtsezko zerbitzu publikoei ere.\nEkologistak Martxan taldeak egindako txostenak Espainiako Estatuko 26 hiri nagusietan (geltoki bat baino gehiago duten 150.000 biztanletik gorako guztietan) banatuta dauden 129 neurketa-estaziotan jasotako nitrogeno dioxidoaren (NO2) datu ofizialak aztertu ditu, aurreko hamar urteekin 2020ko martxoa eta apirila alderatuz. Beraz, alarma-egoera eta konfinamendu-neurriak deklaratu aurretik eta ondoren, hiriko airearen kalitatearen argazki finko bat aurkezten du, apirilaren 30ean eguneratua.\nOndorio nagusien artean, honako hauek nabarmentzen dira:\n– Martxoaren 14an alarma egoera adierazi zenetik, Espainiako Estatuko hiri nagusietan nabarmen murriztu dira NO2-aren ondoriozko atmosfera-kutsaduraren mailak; izan ere, azken hamarkadan izan diren ohiko kutsadura-mailen %58 izan da murrizketa hori.\n– Airearen kalitatearen hobekuntza orokorra izan da, hirietako erdiguneetan zein kanpoaldetan, zirkulazioa mugatzeko neurriak ere orokorrak izan diren heinean. Alarma egoeraren luzapen ezberdinen artean intentsitate desberdineko murrizketak aplikatu arren, ez da ia alderik nabaritzen. Hala ere, kutsaduraren beherakada zertxobait handiagoa izan da apirileko batez bestekoan (%60) martxoko bigarren hamabostaldian baino (%55).\n– Alarma egoeran erregistratutako NO2 mailak azken hamarkadako martxoko eta apirileko baxuenak dira aztertutako hiri guztietan. Gainera, legezko muga-balioaren eta Osasunaren Mundu Erakundearen (OMEren) urteko gidaren oso azpitik mantentzen dira, trafiko-estazioetan muga hori maiz gainditzen ohi denean, bereziki martxoan.\n– Lurraldeari dagokionez, Kantauri itsasoko ertzan kokatuko hirietan kutsadura gutxiago murriztu dela ikus daiteke, agian zehaztu gabeko faktore meteorologikoen ondorioz. Mediterraneoko itsasertzeko hiriak, berriz, NO2 mailak gehien jaitsi dituztenak dira, batzuetan hondoko landa-estazioetako berezkoak diren kontzentrazioak erregistratu ere.\n– Murriztapenak gorago jo dute apirilean; izan ere, Euskal Herrian eman diren bataz besteko ehunekoak izan dira %58 Gasteizen, %54 Iruñean, %49 Donostian eta %46 Bilbon. Beherakada hori bide garrantzitsuetan nabaritu da batez ere, hala nola, Gurutze Plazan, Gasteiz Etorbidean, Easo eta Ategorrietan eta María Díaz Haroko kaleetan.\n– Murriztapen handienak Alacanten (%72) eta Valentzian (% 69) eman dira; txikienak, berriz, Oviedon (%42) eta Zaragozan (%45). Madrileko NO2 mailek %59 jaitsiera izan dute, eta Bartzelonakoek %62, batez beste. Hirien neurketa-sareak oso desberdinak dira; beraz, ezin dira haien datuak zehaztasun osoz alderatu.\n– Udaberrian nagusi izan diren euriek eta ezegonkortasun atmosferikoak ere asko lagundu dute airearen kalitate orokorra hobetzen; izan ere, miaketak egiten direnetik Apirilik euritsuena izan da. Eta Martxoa ere oso hezea izan zen.\n– Nitrogeno dioxidoa (NO2) automobilen ihes-hodiek igortzen duten kutsatzaile tipikoa da (baita industria eta etxeko galdarek ere). Horregatik, bere bilakaera zuzenean lotuta dago motordun trafikoaren emisioekin, hori baita hirietako iturri nagusia eta hiriko airearen kalitatean eragiten duen faktore nagusia.\n– Carlos III.a Osasun Institutuaren eta Europako Ingurumen Agentziaren arabera, 7.000 heriotza goiztiar eragiten ditu NO2ak urtero Espainiako Estatuan. Arnas gaixotasunak larriagotu eta infekzioekiko erresistentzia murrizten dituen gas narritagarria da; izan ere, COVID gaixotasunaren hilkortasuna eta airearen kutsadura lotzen dituzten hainbat azterlan daude.\n– Txostenaren xede ez diren arren, partikula esekiak (PM10 eta PM2,5) eta ozonoa ere nabarmen murriztu dira udaberriaren lehen erdian. Ozonoaren aitzindari nagusia den nitrogeno oxidoen (NOX-en) isurketen murrizketa zorrotzak egoera horretan lagundu ahal izan du, eguraldi ezegonkor eta euritsuarekin batera.\n– Hiriko airearen kutsadura murrizteko tresnarik onenak motordun trafikoaren murrizketa eta mugikortasun-jarraibideen aldaketak direla erakutsi du COVID19-aren krisiak, muturreko egoera hau salbuespena dela kontuan izan behar den arren.\nLaburbilduz, COVID–19 sortutako egoera lazgarri horrek Ekologistak Martxan taldeak eta komunitate zientifikoak behin eta berriz aipatzen duten zera berresten du: hirietako motordun trafikoa murrizteak ondorio argiak dituela kutsadura gutxitzean, eta horrek, aldi berean, osasun publikoa nabarmen hobetzen duela.\nParadoxikoki, krisi gogor honetatik irtetzeak atmosferaren kutsadurak aurreko mailak gainditzea ekar lezake. Horregatik, Ekologistak Martxan taldeak jardunbide egokiak mantentzea proposatzen du abian diren leuntze faseetan, hala nola, hurbileko erosketa, borondatezko telelana, administrazio elektronikoa edo lan-ordutegien mailaketa.\nHortaz, oinezko eta bizikleten mugikortasun aktiboa sustatu behar da berehala, garraiobide horietarako leku gehiago utziz eta hiri-abiaduraren muga orduko 30 kilometroan ezarriz. Garraio publikoa funtsezkoa da hiri-mugikortasunerako; beraz, haren bideragarritasuna bermatu behar da finantzaketa-lege baten bidez. Behin krisia gaindituta, asmo handiko emisio gutxiko eremuak ezarri beharko lirateke hirietan.\nTxosten osoa: https://www.ecologistasenaccion.org/140177\n← Azkenengo hamarkadan Bizkaiak ez du ia sortutako hondakin kopurua murriztu Nola kudeatu etxean COVID-19ko itxialdiaren hondakinak, eskularruak eta maskarillak →


Kurdistan, Estatu izateari uko? • ZUZEU\nOtsail bukaeran, eta zortzi egunez, Euskal Herrian izan ditugu Melike Yasar eta Nursel Kilic, bi ekintzaile kurdu, euren herriko borrokaren berri ematen; besteak beste, Kobanê ahotan hartuta. Ernai gazte antolakundearen eta Bilgune Feministaren eskutik izan dira gurean bi emakumeak, Kurdistango askapen mugimenduaren eta proiektu politikoaren ezaugarri adierazgarriena baita feminismoa eta emakumeen borroka.\nBi ekintzaileek hitzaldiak eman dituzte Gasteiz, Bilbo, Donostian eta, azkenik Iruñean. Guk gure aldetik, eta Nursel Kilic Gasteizko Parlamentuan bere herriaren egoerari buruzko azalpenak ematen ari zela, Melike Yasar entzun genuen Gipuzkoar hiriburuko Koldo Mitxelenan, aretoa lepo eta jendea kanpoan sartu ezinik zela -atariko pantailetan jarraitu zuten batzuek hitzaldia-.\nMelike Yasar Alemanian hazia da eta Suitzan bizi da egun. Hamasei urte zituenetik Kurduen askapen mugimenduko militante, bere herriaren emakume mugimenduaren ordezkaria da Europan. Kurduen borrokarako, ezinbestekotzat jotzen dute diasporako lana; horretan dihardu.\n“Borrokan dabiltzan emakumeen aldetik elkartasun keinua” eginez hasi zuen jarduna Yasar-ek, bere esanetan, Kobanê-ren askapena ez bailitzateke posible elkartasun internazionalik gabe. “Estatu Islamiarraren aurkako borrokan, Sirian, nabarmendu ez diren arte, ez da inoiz kurduei buruz positiboki hitz egin munduan”.\nKurduen historiaz, egungo egoeraz eta emakumeen borrokaz luze mintzatu zen Melike Yasar, baina galderen txandan, independentziaren alde baina Estatu egituraren kontra agertu izana egin zitzaigun deigarri:\n«Melike Yasar (independentziaz itaunduta):\n“Zer esan nahi du independentziak?\nEz da bakarrik Estatu propioarekin lortzen den kontu bat. Kurduek independentziaren aldekoak izaten jarraitzen dute, baina ez Estatu baten metodoarekin.\nKataluniak edo euskal Herriak, adibidez, erresistentzia oso indartsua izan dute, mugimendua da independentea. Baina… Estatuarekin ere izango lirateke independente?\nEstatuak betebeharrak ditu sistema inperialistaren aurrean:\nEstatuak legeak ditu, Estatuak poliziak ditu, Estatuak espetxeak ditu. Botere estruktura bat finkatzen du Estatuak; non emakumeak ezin duen askatasunik izan”.»\nKurdistan eta Öcalan\nOfizialtasunik gabeko nazioa da Kurdistan, Mesopotamia inguruko herri zaharrenetakoa. 40 milioi biztanle ditu eta, egun, lau herrialdetan banatuta dago: Iran, Irak, Siria eta Turkia. Milioi batetik gora dira Europan erbesteratutako kurduak.\nXVI. mendean Otomandar inperioa desegin zenetik batasunik ez duen herri kurdua lautan zatitu zuten Lausanako hitzarmenetan (1923an), eta geroztik borrokan dihardu. Irak eta Turkian gogor zapalduak izan dira matxinadak, eta onarpenik gabe, egoera oso zaila izan dute beti Sirian.\n1968tik gaur egun arte altxamendu aipagarri bat hasi zuen PKK langileen alderdiak, Abdullah Öcalan-en gidaritzapean. Turkian preso dago Öcalan 1999tik -Imrali uharteko kartzelan preso bakarra izan zen hamar urtez!-. Hitzaldi osoan zehar, Yasar-ek askotan aipatu zuen Öcalan, miresmenez beti.\nAskapen mugimenduko kidearen esanetan, 70eko hamarkadatik aurrera esperantza sortu zuen PKK langileen alderdiak, perspektiba marxista-leninista batetik -egun aldatu den perspektiba-. “Egunetik egunera mugimendua handitu egin zen, jendea gehitu zitzaion, eta gizarteak ausardia berreskuratu zuen borrokarako”. Bide horretan, emakumeen borroka eztabaidaren hasiera-hasieran izan zuten kurduek, dio Yasar-ek, “nazio eztabaidaren aurretik dago egun emakumearena”. Kurduak bizi diren herrialdeetan emakumeak egunerokotasunean parte hartzea ez da kontu arrunta izan gaurdaino -sistema feudala indarrean dute oraindik inguru batzuetan- eta PKK alderdia askatasunaren sinonimotzat hartu zuten borrokara lerratu ziren emakumeek.\nBidea, hala ere, ez da erraza izan, Yasar-ek onartzen duenez. “Asko izan dira kurduen arteko kontraesanak eta emakumeek gizonen aldetik lehen unean jaso izan zuten ulertu ezina eta onespenik ezari aurre egin behar izan diote, beren komunitateetan ere”. Guzti horretaz mintzo da Melike Yasar ondorengo bideoan:\nHerri kurduak daraman borroka luzean, Irak eta Siriako gudak ere pairatu behar izan ditu -parte hartze garrantzitsuarekin gainera-.\nSiriako gatazkan, 2012an Rojavako autonomia aldarrikatu zuten kurduek, eta demokrazia zuzeneko sistema politikoa jarri dute martxan. Emakumeei euren eskubideak aitortu dizkiete, eta balore feministetan oinarritutako sistema bat osatu dute. Bertako “Konfederalismo Demokratikoa” Ekialde Hurbilean benetako demokrazia eraikitzeko bide egokitzat du Melike Yasar ekintzaileak.\nAbdullah Ocalan, askapen mugimendua, emakumea, independentzia, Kobane, Kurdistan, Melike Ya?ar, Nursel Kilic, siria\nZer duzu buruan “Kurdistan, Estatu izateari uko?”-ri buruz\nSugar 2015-03-05 12:57\nAskatasuna ez du estatudirik bermatzen, baina estadu gabe ezingo da askatasunik izan, Siriak aitortu die, beraz aske ez, Siriak uzten diena momentuz.\nEmakumeak ezin direla aske izan estatu baten ez dakit nori men egin behar dietelako? Bere auttonomia jainkoari egiten dio men edo?\nEmakumeak, gizonak… aske izan daitezke estadu baten, gehiengoa nahi badu edo horren alde egiten dutenak indarra badute.\nEstadu gabe inoiz ez dira aske izango.


Atsegin handia da niretzat Erandioko leku-izenei buruzko argitalpen hau kaleratzea, gure herriaren ondarea berreskuratu eta zabaltzeko bidea baita. Izan ere, toponimoetan gorde dira gure herriaren izena eta izana eta toponimoak dira gure herriaren aldaketaren lekuko.\nErandioko hainbat leku izen galtzear zeudela ikusita, berandu izan baino lehen ekin nahi izan diogu lanari; izen horiek bildu, arautu eta kokatzea izan zen gure helburua 2005ean Toponimia beka Iratxe Lasa filologo eta ikerlariari esleitu genionean.\nBerak, batetik, agirietan eta liburuetan gorderik zeuden izenak batu ditu eta bestetik, erandioztar nagusiek oraindik gogoan dituztenak ahoz jaso eta kokatu ditu.\nBilketa lanari amaiera emateko, erakusketa eta hitzaldiak antolatu genituen 2007ko azaroan Altzagan, Astrabuduan eta Erandiogoikoan. Hitzaldi horietan lanaren berri eman eta nondik norakoak azaldu ziren; bertan hainbat herritarren laguntzari esker zalantzak argitu eta ekarpenak jaso ahal izan genituen.\nAzkenean, egindako lanaren emaitza hiru formatutan aurkezten dizuegu. Batetik, mapan gaur egun bizirik dauden toponimoak agertuko dira, bestetik, liburuxkan, hainbat leku-izenen grafia zein forma arautuaren zergatiak azaltzen dira eta, azkenik, jasotako toponimo guztiak udalaren webgunean dituzue eskura, 1.800 inguru batu baitira.\nErandioko leku-izenen ondarea erandioztar guztiona da eta guztioi dagokigu bizirik mantentzea. Horixe da, izan ere, lan honen azken helburua: gure izana izenetan gordetzea eta ondorengoei ahalik eta modurik egokienean transmititzea, herriko historiaren lekuko fidelenak baitira. Jakin badakigu toponimia lanak ez direla sekula amaitzen eta egindakoa ez dela ikerketa lan itxia. Horregatik, esker onez hartuko ditugu zuzenketa, osaketa zein aldaketa proposamenak eta horretarako bidea irekita uzten dugu.\nEzin ditut lerro hauek amaitu, baina, Euskaltzaindiko Onomastika Batzordeari eskerrak eman gabe, batez ere Mikel Gorrotxategi eta Patxi Galéri, eskainitako laguntza eta aholkuengatik. Ez ditut ahaztu gura ere bekaren gidaritzan aritu diren Amaia Arriaga eta Floren Zarraga, lekukoak proposatzen, lana gainbegiratzen eta aholkuak ematen borondatez eskaini diguten denboragatik. Baina batez ere, nire eskerrik beroenak, beraien jakintzaren altxorra udalaren eta erandioztarren esku utzi duten herritarrei, ezeren trukean laguntzeko prest agertu direlako, eta guztiak hemen aipatzea zilegia bada ere, ezinezko izan zaigu zerrenda luzeegia da eta. Azkenik, Aitziber Oliban zinegotziari eskertu nahi diot lan honi ekiteko erabakia hartu izana.


1990ean, makinen bigarren aroa hasi zenean, potentzia informatikoaren hazkunde esponentzialak, Internetak eta teknologia digitalaren botere zein bizkortasunak ezaugarritu zuten. Ikusi ahal izan dugu hamarkada horrek zabaldu zuen aro digitalean produkzio ereduak nola fagotizatu duen informatika, eta nola pairatu duen lanerako erraminten informatizazioaren eragin kulturala. XIX. mendean, lurrun-makinak eskulanaren ezaugarritzearen logika beretik (eskulan kualifikatuaren beharraren agerpena, adibidez), teknologia informatikoaren garapena jakintza- eta produkzio-egitura guztien transformazioan ezinbesteko engranajea izan da. Giza logikaren parametro berriak ezarri ditu. Baina 90eko hamarkadan hasitako makinen aro oparoa 2007. urtean hasi zen krisiak determinatuko zuen. Izan ere, krisi garaian akumulazioa bermatu dadin, merkantzien zirkulazioa eta produkzioa eraberritu behar izaten dira, eta baldintza berrietara moldatu; zuzenbide-egiturari dagozkion jabetza pribatua moldatuz zein aldaketa tekniko-produktiboak emanez, besteak beste. Horrek guztiak aldaketa kultural handiak eragiten ditu: bizi eredua errotik aldatzen du, elementu berriak txertatuz eta emankorrak ez direnak ezabatuz. Krisian, gainbalioa metatzeko ezintasunak eta ongizate estatuaren gainbeherak eragindako aldaketa kulturalek langileriaren proletarizazioa izan dute ondoriotzat; lan-baldintzen zein bizi-baldintzen okertzea, alegia.\nElementu berriak gizartearen baitan txertatzeko, lan-indarraren izaera berritzeko, langilerian esku hartu behar izatea dakar. Interbentzioa modurik homogeneoenean egiteko ezaugarriak gazteriak betetzen ditu, batez ere, bi faktoreren ondorioz: batetik, etorkizun berehalakoenean lan-merkatura txertatuko den lan-indarra delako eta, bestetik, gaztaroa deritzon fasea izaera eta identitatea garatzeko aroa delako, erro sendorik gabekoa, baldintza horien baitan aldaketetarako erraztasun gehiagorekin.\nMillennial deritzon gazte langile belaunaldiaren nolakotasuna lan-merkatura inkorporatzeko ezintasunak ezaugarritu zuen, 1980. urtetik aurrera jaiotako gazteok 2007. urtean hasi zen krisiak bete-betean harrapatu gintuen, hain zuzen, lan-merkatura inkorporatzeko garaian, eta Europan millennial izenez bataiatu zen belaunaldi honek Espainiar Estatuan «nini» izena hartu zuen. Gazte Behatokiaren arabera, EAEn 2013an, «nini»-en langabezia-tasa %42an zegoen (Europar Batasuneko bataz-bestekoa %19an), epe luzeko (12 hilabetetik gora) langabezia-tasak 2003koa bikoiztu zuen, eta aldi bateko lanaldiak EAEko gazteriaren kontratuen %70a ziren. Argi dago ekoitzitako eskulana lan-merkatura inkorporatzeko ezintasuna zuela burgesiak. Gazteria langilearen ezaugarriek ez zuten bat egiten merkatuaren beharrizan inmediatoekin, hau da, garaiko lan-merkatuaren baldintzak ez zetozen bat ongizate estatuak eskaintzen zituen baldintzekin eta baldintza berrietara moldatu beharra zegoen..\nAldaketa kulturalak bultzatzeko beharrizanen nondik norakoak akumulazio ziklo berriaren ezaugarriek nolakatu zuten. Aldaketa horien emaitza izan da Z belaunaldi edo Postmillennial izenaz ezagutzen den gazte espektroa; 1995. urtetik aurrera jaiotakoena bezela ezagutzen dena. Esaterako, Europar Batasuna bloke ekonomiko moduan indartzeko nahiak, edo behar baino gehiago ez ahultzekoak, lan-indarra ekoitzi behar zen Europan barna mugituko zena, oro har, bidaiatzeko prestutasuna eta gaitasuna izango zuena. Hori, millennialek «migratzea behar izan» (hala deskribatzen du Gazte Behatokiak) gisara pertzibitzen zuten, Z belaunaldiak, aldiz, «atzerrian lan egiteko aukera»-tzat jotzen du. Horretarako, gaitasun akademiko batzuen hauspotzea bermatu zen, esaterako, internazionalizazioa ahalbidetzeko gazteria hirueleduna heztea; edo kulturan, harreman eredu kolektiboak eraiki ordez, norbanako atomizatuak ekoiztearenak, lehiakorrak eta erro sendorik gabekoak, inguru hurbiletik alde egin eta migratzeko arazorik izan ez zezaten. Horren adibide garbia da ere teknologia informatikoekiko ditugun loturak, mundua eta lan-merkatua logika informatikoen baitan interpretatzea ahalbidetu duena, eta burgesiari edo lan-eredu berriei merkatu berri bat zabaltzea ahalbidetu die, hala nola, telefonoen bidez aldi baterako eta berehalako lanei erantzuteko auziari irtenbidea aurkituz. Esku-hartze mediatikoa ere nabarmena izan da ideologiaren eraldaketan, batetik Hermano Mayor moduko programekin «nini» gazteriaren kriminalizazioan izandako eskuhartzeagatik disziplinamendu bat posibilitatuz eta bestetik, Gandia Shore bezalako programekin hauspotutako aisialdi eredu eta gazte izaerekin, besteak beste.\nAsko dira ziklo berrira egokitzeko exekutatutako interbentzioak, horregatik diot ziklo ekonomiko berdinaren seme-alabak izan diren millennial (1980-1994) eta Z (1995-2005) belaunaldien arteko desberdintasuna dela, bigarren hori krisiak irekitako lan-merkatura moldatzeko interbentzio ideologikoaren ondorio izan dela. Biak ala biak ezaugarri ekonomiko antzekoetan hezitakoak dira: langabezia-tasa handiak, mugikortasuna, aldi baterako kontratuak, ikasketa kualifikatuak eta jakintza zein kontrol teknologiko handia, halere, horiek ulertzeko moduan desberdintasun handiak dituzte. JobToday-ren arabera, Z belaunaldiaren lan-munduaren pertzepzioa orain artekoarekin alderatuz oso bestelakoa da, esaterako, %66ak enpresa batek honako ezaugarri hauek izatea lehenesten du: enpresak eskaintzen dituen ikasteko aukerak, ordutegi malguak eta «balore etikodun» lanak, ingurumenarekin engaiatuak, kasu. Ezaugarri horien gailentzeak badu zer ikusirik interbentzio ideologikoarekin, izan ere proletarizaziora moldatzeko eraldaketa ideologikoaren emaitza dira.\nBeharrezkoa da gazte problematikaren nolakotasuna eta horrek botere burgesarekin duen harremana aztertzen dugunean, plano ideologikoaren, gizartean ematen diren aldaketen eta ofentsiba kapitalistaren arteko loturak zehaztea. Plano ideologikoan, gizartearen antolakuntzan ematen diren berrikuntzek eta nolakotasunean eragiten dituen aldaketek ofentsiba kapitalistaren baitan zer helburu edo zer funtzio betetzen dituen determinatzeak borroka-lerroen nondik norakoak zehaztu ditzake. Botere burgesa ahuldu eta indar-korrelazioan aurrerapausoak emateko, gazte esparruan egiten den interbentzio ideologikoa neutralizatzeak, hortaz, botere burgesaren ahultzea ekar dezake. Bi arrazoi nagusirengatik borrokatu behar dugu gazterian esku-hartzearen auzia: batetik, eta aurreko testuan aipatzen nuenari tiraka, gaur egun gazteriari egiten zaizkion interbentzio ideologikoek suposatzen duten gizarte-antolakuntza moldaerak eta produkzio-baldintza aldaketak etorkizuneko proiekzioz egikaritzen dira; proletarizaziorako ezaugarriak orainean txertatzen dira, eta etorkizuneko langile-klase osoa baldintzatu dezake horrek. Bestetik, ezaugarri horiek gainbalioaren metaketaren baitan ematen direnez eta hor dagoenez botere burgesaren koxka, metaketa hori ahalbidetzen duten dinamika eta interbentzioak neutralizatzeak indar-korrelazioan aurrerapausoak ematea ahalbidetuko digu.


Udalekuak 2016 Archives - Page 2 of 20 - Abierto por vacaciones // Uda Astindu 2019 - PORTUGALETE - Oporretan Zabalik // Uda Astindu 2019Abierto por vacaciones // Uda Astindu 2019 – PORTUGALETE – Oporretan Zabalik // Uda Astindu 2019\nArchive by category "Udalekuak 2016"\nCategory Archives: Udalekuak 2016\nPlanetarioa eta Planet 51!!\nPosted on 21 uztaila, 2016 by udalekuak\nKaixo familia! Gaur Uda Astindu Zientziapolis ekintza izan dugu eta P R I M E R A A A A N pasatu dugu! jejeje Kohete espazialak egin ditugu eta oso dibertigarria izan da, benetan. Hamaiketakoaren ostean, jolas kooperatiboak egin ditugu paratxutea gabe. Oporretan zabalik, aldiz, planetario bat egin dugu. Planeta guztiak margoztu ditugu, moztu eta gero mobil batean eskegi ditugu. Ondoren, Planet 51 filma\nPosted on 19 uztaila, 2016 by udalekuak\nKaixo familia!! Gaur egun berotsua izan dugu eta guztiok igerilekuetara jaitsi gara. Igerilekuetan jolasak egin ditugu eta hamaiketakoa txokolatezko gailetak izan dira. Primeran pasatu dugu!!! Bihar arte\n4. Txanda: Espazioa\nPosted on 18 uztaila, 2016 by udalekuak\nKaixo familia! Gaur ongi etorria eman diogu Espazio gaiari.. eta beti bezala, modu ezin hobean, jolasten. Goizean, espazioarekin erlazionatutako jolasak egin ditugu eta banana jan ondoren, uretako jolasak egin ditugu. 400 puxikekin jolastu gara!!! Primeran pasatu dugu jejejej Nagusiok ere, hamaiketakoa baino lehen tailerra egin dugu jeje Bihar gogoratu, igerilekuetara goazela!!!! Ondo izan\nPosted on 15 uztaila, 2016 by udalekuak\nKaixooooooo!!!! Gaur bakarrik esan dezakegu….. P R I M E R A N pasatu dugula!!!!!!!!!!!!!! Egun polita eta igerilekuetan egon gara! Gainera, hamaiketakoa txo-ko-la-te-a! Uee! Bidetik abesten egon gara: “Lehoi baten bila noa, handiena hartuko dut, eeez dut beldurrikkk”! Ondo pasa\nOstegunean parkea eta surf!!\nPosted on 14 uztaila, 2016 by udalekuak\nArratsalde on familia! Gaur asteko aurre azken egunean, Oporretan Zabalik Errepelegako 3 parkeetan egon gara eta primeran pasatu dugu!!! Gaurko hamaiketakoa gailetak izan dira, goxo-goxoak! Gainera, begiraleak puxikak eraman dituzte eta uretan (pixka bat) jolasten egon gara. Uda Astindu, Sopelanara joan gara Surfaren ekintza egitera. Primeran egon da! Esperientzia itzela!\nAsteazkena: Euskal Zumba eta gynkana!\nPosted on 13 uztaila, 2016 by udalekuak\nArratsalde on, Gaur, atzo baino eguraldi okerragoa izan dugu… Patioan jolasten egon gara eta bat-batean euria!! jajaj Korrika bizian barrura sartu gara. Dena den, Gynkana, Euskal Zumba eta tailer bat egiteko aprobetxatu dugu. Inoiz ez gara geldirik egoten! Nagusiok, jolasak egin ditugu baita. Hemen uzten dizkizuegu argazki pare batzuk. Ondo izan!!


Omenaldi hunkigarria jaso du Zumaian Jose Manuel Agirre 'Endañeta'-k - Urola Kostako Hitza : Urola Kostako Hitza\nOmenaldi hunkigarria jaso du Zumaian Jose Manuel Agirre 'Endañeta'-k\nHarri-jasotzailea omentzeko, herri kirol jaialdia izan zen atzo Odietan, 20 urterekin bere lehenengo apustua egin zuen leku berean. Hamar aizkolarik, hemeretzi harri-jasotzailek eta bi bertsolarik hartu zuten parte.\nGaraian egiten ziren herri jaialdien antzera, plazan eta kirolaren bueltan omendu dute Endañeta harri-jasotzailea.\nAurreskua eskaini diote lehendabizi, eta lore-sorta zein txapelak jaso ondoren eman diote hasiera festari. Herritar ugari gerturatu da Odietara, jaiaz gozatzera.\nAizkolari eta harri-jasotzaileez gain, bertan izan dira trikitilariak eta Sebastian Lizaso eta Millan Telleria bertsolariak.\nArgazki bilduma ikusteko, jo Baleike.eus-era.


Oilasko-albondigak barazkiekin eta almendra-saltsan | Consumer\n500 g de oilasko-haragi xehatu\n40 g de ogi-mami\n40 ml de esne epel\n100 g de birrineztatzeko irina\n100 g de Almendra hautsa, enpanatzeko\n200 ml de ura\n300 ml de tomate-saltsa\n5 g de perrexil fresko\nArrautza irabiatu eta oilasko-haragi xehatuarekin nahastu esne epelezko ogi gogorrezko mamiarekin batera. Nahasketari baratxuri-ale bat eta perrexil txikituak gehitzen dizkiogu, eta gatz pixka bat, haragia eta ongailua bakar batean sortzen diren arte. Haragia hozkailuan ondu 30 minutuz.\nOilasko-haragi xehatuarekin, irina almendra hautsarekin nahasten da, eta ondoren frijitu. Albondiga horiek gorde egiten dira. Zartagin berean, albondigak eta olio horren apur batekin frijitu tipula kubotan moztuta, baratxuri xehearen hortza, azenario zuritua, azenario zuritua eta moztutako azenarioa, eta zatitutako tomatea. Barazkiak frijitu ondoren, gehitu almendra-koilarakada bat hautsetan, berdura bat barazkiarekin, eta, ondoren, bota baso bat ur eta tomate-saltsa, eta utzi egosten 15 minutuz.\nSaltsa krematsu honetan, barazki zatitxoekin, albondigak prestatzen ditugu, eta 20 minutuz uzten dugu guztia su baxuan. Egosi ondoren, utzi lapikoan, zerbitzatu baino pare bat ordu lehenago, gutxienez.\nKaloriak 537 27%\nOilasko-haragia maggraia da, eta mantenugai garrantzitsuak ditu: burdina, kaltzioa, balio biologiko handiko proteinak, iodoa, magnesioa, sodioa eta B3, B9, C eta K bitaminak. Almendra-saltsarekin prestatzen da, gure organismoarentzat garrantzi handiko fruitu lehor bat, zuntz ugari, balio biologiko handiko proteinak, B eta E bitaminak eta mineralak bezalako mineralak, kaltzioa, fosforoa, magnesioa, zinka eta burdina, eta energia-iturri dira. Hala ere, saltsarekin prestatzen da, eta, horrekin, gurina, irina eta esnea eransten zaizkio. Osagai horiek gantz saturatu eta kaloria ugari izaten dituzte. Barazkiek zuntz asko ematen dute, baina kaloria-errezeta da, eta gantz dezente du.


Martxoaren 8ko ekitaldi gehienak zapatuan izango dira aurten - Arrasate - Goiena.eus\nMartxoaren 8ko ekitaldi gehienak zapatuan izango dira aurten\nJokin Bereziartua Lizarazu 2010-03-04 20:47\nAstelehenean ospatuko da Emakumeen Nazioarteko Eguna, Martxoaren 8a. Arrasaten badira urte batzuk aldarrikapen egun berezi horren inguruan hainbat ekitaldi antolatzen direla. Eta aurtengoa ez da salbuespena. Ekitaldi gehienak bihar izango dira, eta Udaleko Berdintasun Sailak kirol eta kultura arloekin batera antolatu ditu. Hala, 'Takarraran' lasterketak bigarren edizioa biziko du eta kontzertu, antzerki eta erakusketarik ez da faltako.\nEkitaldi bat egin da honezkero: Emakumeak eta bertsolaritza izenburu, mahai-inguru interesgarria gidatu zuten Maialen Lujanbio, Uxue Alberdi eta Ainhoa Agirreazaldegi bertsolariek. Oihana Aranburu Udaleko Berdintasun Saileko arduradunak jakinarazi duenez, 80 pertsona inguru bildu ziren Kulturaten.\n"Prest gaude aldaketarako"\nBerdintasun Sailak prest gaude aukeratu du lelo aurten: "Prest gaude etorkizunerako, prest gaude aldaketarako; lelo hori aukeratu dugu, jendea motibatzeko". Aurreko urteetan irekia zen leloa; hala ere, aurten 52 kartel jaso dira eta Udala pozik dago horregatik.\nBerdintasun Sailak Martxoak 8ko ekitaldiak beste sail batzuekin komunean antolatzeko apustua berretsi du, kirol eta kultura arloak, kasu.\n'Takarraran'-ek, 2.800 metro\nKirol ekitaldi aipagarriena Takarraran II. emakumeen lasterketa izango da, 12:30ean. Aranburuk honakoa aurreratu du: "Ez da oso gogorra izango, ezta sinbolikoa bakarrik ere, parte-hartzaileei esfortzu bat suposatuko die". Izan ere, 2.800 metro izango ditu ibilbideak, eta Portaloian hasi eta bukatuko da. Egunean bertan eman ahalko da izena. Gainera, SUDC elkartekoek salda banatuko dute lasterketa amaitu ondoren, Biteri plazan. Iragarpenen arabera, lasterkariek ez dute eguraldia lagun izango baina ziur merezi izango duela. Bestalde, aurtengo berritasun nagusia da 13:00etan Biteri plazan egiten hasiko diren murala, Mundu Martxaren aldekoa.\nBestalde, honezkero ohitura bihurtu den emakumeen azokak ez du hutsik egingo. 45 saltoki inguru izango dira Seberon eta denetarik egongo da salgai. 10:00etatik aurrera, Seberon.\n10:00etatik aurrera: Emakumeen Azoka, Sebero Altuben.\n12:30: Takarraran II. Emakumeen lasterketa.\n13:00: Emakumeen Mundu Martxaren aldeko murala, Biterin.\n20:00: Anariren kontzertua Amaia antzokian\n18:00 Ellas bailan solas kale antzerkia Seberon.\n19:00 Manifestazioa, Seberotik hasita.\n19:30 El Club de las mujeres invisibles antzezlana, Amaia antzokian.\n19:00 Fatma Galia, idazle eta kazetari saharauiarraren liburuaren aurkezpena eta Saharako emakumeen egoeraren inguruko solasaldia: Nada es eterno, Kulturateko areto nagusian.\n9tik 26ra bitartean\nMartxoaren 8ko kartelen erakusketa, Emakume Txokoan.


Bartolome Ertzilla Erdi Mailako Kontserbatorioko ikasleek hiru kontzertu eskainiko dituzte Kurutzesantu museoan - MugalariMugalari\nBartolome Ertzilla Erdi Mailako Kontserbatorioko ikasleek hiru kontzertu eskainiko dituzte Kurutzesantu museoan\nMaiatzaren 17 eta 18an Bartolome Ertzilla Erdi Mailako Kontserbatorioko ikasleek hiru kontzertu eskainiko dituzte Kurutzesantu museoan.\nBeste ikasturte batzuetan moduan, hainbat espezialitatetako ikasleek parte hartuko dute, errepertorio zabal batekin. Honako obra hauek izango dira: Mozart, Rachmaninof, Massenet edo Ansorena, beste batzuen artean. Interes eta maila handiko proposamen musikala da, kontserbatorioa amaitzen duten ikasleak direlako.\n· Leku aproposa · 2007-2008 ikasturtetik egiten da kontzertu hau Kurutzesantun. Museo honetan egitea erabaki zen, kontzertuak egiteko leku aproposa delako; arkitektura aldetik bikaina da eta Durangoko ondare kulturala da. Horretaz aparte, akustika egokia dauka kontzertu hauek egiteko.\nAurtengo egitaraua zabala da; berritasun moduan hiru kontzertu eskainiko dira, bi maiatzaren 17an eta hirugarrena maiatzaren 18an. Azkenengo horretan, kontzertuaren protagonistak Maria Azurmendi eta Ines Parbole-ren pianoko ikasleak izango dira.\nKontzertuen ordutegiak hauxek izango dira: ostegunean 18:45 eta 20:00ean eta ostiralean 19:00etan. Sarrera doakoa izango da.


Normaltasun beldurgarriak - - euskalerriairratia.eus\nFernan Mendiola 2015-10-30 13:34\nOraingoan geurean berria bada ere, ejertzitoa hezkuntza zentroetara hurbiltzeko saioa ohikoa bihurtu da hau azken urteotan, nahiz eta hezkuntza zentro gehienetan arrakasta gehiegirik ez izan. Ohikoa, eta logikoa, zalantzarik gabe, gerraren prestakuntzak beharrezkoak baititu soldaduak zein ofizialak, eta horretaz gain, gizartearen nolabaiteko onespena, gastu militar itzelak mantendu eta beste herrialdeetan interbentzio militarrak justifikatu ahal izateko.\nNormaltasunez hartu du berria gure hezkuntza kontseilariak, Nafarroako hainbat zentroetara heldutako gonbidapenaren harira, eta ez zaio arrazoirik falta. Normala, izan ere, badelako. Kontua, baina, bestelakoa da, normala izanik ere oso kezkagarria delako.\nKurrikula ofizialetan legalki jasorik dagoen bakerako hezkuntzaren baloreak babestu nahi baditu, berriz, normaltasun hori ekiditeko bitartekoak jarri beharko lituzke Nafarroako Gobernuak, ehunaka gurasok eskatu bezala. Azken batean, normaltasun arriskutsuak aldatzeko tresna da politika.


24 Ordua Fitness Free Printable Guest Pass\nHasiera » 24 Ordua Fitness » 24 Ordua Fitness® Free Prestatzeko Pasahitza Zure XNUMx Hour Fitness Near duzu\n24 Ordua Fitness Free Pass\n24 Hour Fitness unitatean pentsatu al duzu inoiz?\nFitness deskontuak zure osasun-klubetako batek probatzeko aukera emango dizu\n24 Ordua Fitness Doako inprimatze-pasahitza Zure inguruko XNUMx ordu egokirako pasahitza - Egin klik Bideoa azpian zure DOAN doako txartela inprimatzeko\nGimnasioa 24Hour Fitness doako Gimnasioa. Klikatu hemen\nDOAKO igarotzako baldintzak:\n* Pasahitza zure lehen egunean hasita dago, klub batean. Pasa leku anitzetan. Erabiltzailea ez da 24 Hour Fitness-ko gonbidatu edo kide izan 6 azken hilabeteetan. Argazkien IDa behar da. Tokiko egoiliarrak soilik. Ez da beste deskonturik eskaintzarekin erabil daiteke. Gutxienez 18 urte behar ditu (19 NE) edo 12 gurasoarekin. Prestakuntza pertsonala, kuota gehigarri bakarra duten kideentzat. Kids 'Club, Pilates Reformer eta klase erreserbak kuota gehigarririk eskuragarri. Bazkideentzako eskaintzen diren pizgarriak. Instalazioak eta zerbitzuak aldatu egiten dira. Klub guztiek ez dute 24 ordu irekitzen. Salmenta edo transferentzia ez. Inolako balio ekonomikorik gabe. Eskaintza aldez aurretik jakinarazi gabe iraungiko da. Ikusi kluba xehetasunetarako.\nZure harremanetarako informazio pertsonala emanez, kontratatu eta / edo marketineko komunikazioa zuzenean, telefonoz, aurrez grabatutako mezu, testu mezuei, berehalako mezularitzari eta bestelako bitartekoei komunikazio marketinga jasotzen ari zara, edo 24 Hour Fitness izenean. © 2013 24 Ordua Fitness USA, Inc.\nAbuztua 17, 2013 FitnessRebates 24 Ordua Fitness, Gimnasioa gonbidatutako igarotzea 3 Comments\t24 Ordua Fitness Deal, 24 h fitness, Osasun txarteleko pasahitza, Inprimatu 24 orduko fitness pass\nKupoia: $ 0.50 off ONE BOX Fiber One Protein Txokolate Tabernak\non "3 pentsamenduak24 Ordua Fitness® Free Prestatzeko Pasahitza Zure XNUMx Hour Fitness Near duzu"\nPingback: Eman gogoaren opari | finepages\nPingback: FREE 24 Ordua Fitness Gonbidatua Pasa | HNO\nPingback: Lortu zure FREE igarotzea 24 Ordua Fitness - Zure inguruko guztia


Nola egin bat talde batekin? — IMH\n8. Taldeak Facebook-en\nNola egin bat talde batekin?\nNola egin bat talde batekin? Badakigu Facebooken taldeak daudela, nola egin bat talde batekin? https://www.imh.eus/eu/imh/komunikazioa/dokumentazioa/facebook-sare-sozialak-erabiltzaile-eta-enpresentzat/8-taldeak-facebook-en/nola-egin-bat-talde-batekin https://www.imh.eus/@@site-logo/logo_web.png\nTalde batekin bat egiteko modu ezberdinak daude:\nGai bat interesatzen zaigulako eta Facebookeko taldeetan bilaketa bat egiten dugulako.\nGonbidapen baten bidez: Taldea ez dugu ezagutzen, baina lagun baten mezu elektroniko bat heltzen zaigu taldean parte hartzeko gonbidatzeko.\nLagun bat talde batean sartu dela ikusten dugulako. Taldea bisitatu eta gero, interesgarria iruditzen zaigu, eta bat egiten dugu.\nBilaketa bat eginez\nFacebook-eko edozein pantailatik bilatzeko kutxa daukagu. Demagun "cocina"-rekin zer ikusterik daukaten taldeak bilatu nahi ditugula\nBilaketa gunera eramango gaitu:\n1. Talde-iragazkia jarriko dugu.\n2. Taldearen izenean klik egiten badugu, taldera joango gara, interesatzen zaigun ala ez ikusteko.\n3. Talde batek zenbat kide dauzkan ikusiko dugu.\n4. Interesgarria iruditzen bazaigu, taldearekin bat egingo dugu. Aurrerago ezertarako ez duela balio ikusten badugu, oso erraza da baja ematea. Ikusiko dugu nola.\nDemagun taldearen izenean klik egin dugula (2) . Taldearen orrialdera joango gara, eta bertan taldeari buruzko informazioa ikusiko dugu.\nTaldearen hormara joaten bagara, zein mugimendu daukan eta jendeak zer idazten duen ikusiko dugu. Ikusten duzuenez, nire lagunak ez direnak ere idazten ari dira, eta ikus dezaket zer jartzen duten. Ez ditut ezagutzen, baina zaletasun bat konpartitzen dugu.\nZer jartzen duten irakurtzen joango naiz.\nHau egin eta gero, erabakiko dut taldearekin bat egin edo ez\nGonbidapen baten bidez bat egin\nGure lagun batek uste du talde bat guretzat interesgarria izango dela, eta gonbidatzen gaitu. Mezu elektroniko bat helduko zaigu gonbidapenarekin\nEsteka jarraitzen badugu, taldera joango gara eta horrela ikusiko dugu interesa daukagun ala ez.\nDagoeneko bi talderekin bat egin dugu, eta gure lagunek euren hasierako orrialdean ekintza hau ikusiko dute. Hona hemen talde batekin bat egiteko beste modu bat, oraintxe ikusiko duguna.\nGure lagun batek talde batekin bat egin duela ikusi dugulako\nHemen sare sozialen biralitatea sartzen da. Gure lagun bat talde batean sartu da, eta guk Facebookeko gure hasierako orrialdean ekintza hori ikusten dugu (Iñakik X taldearekin bat egin du). Iñakik gure antzeko interesak dauzkala badakigunez, taldea bisitatzen dugu, eta interesgarria iruditzen bazaigu, bat egingo dugu.


ASTHANGA YOGAN BARNERATZEA & BESOEN OREKA ETA INBERTSIOEN TAILERRA - Lea Espazioa\nASTHANGA YOGAN BARNERATZEA & BESOEN OREKA ETA INBERTSIOEN TAILERRA\nPosted 2 urria, 2020\nASTHANGA YOGAN BARNERATZEA & BESOEN OREKA ETA INBERTSIOEN TAILERRA2020-10-022020-10-02http://www.leaespazioa.eus/wp-content/uploads/2019/05/logo-ltimo.jpgLea Espazioahttp://www.leaespazioa.eus/wp-content/uploads/2020/09/imagen-web.jpg200px200px\nHasiberri eta aurreratuentzat. Maila guztiak ongi etorriak dira!\nEguna meditazio gidatu batekin hasiko dugu, taldearen energiarekin konektatzeko eta hortik Mysore praktikara pasatuko gara. Praktika hau, Asthanga Yogaren leinutik badator ere, gu partehartzaileek praktikatzen dituzten Yoga estilo guztietara zabalik gaude.\nPozik egongo gara zurekin egoteaz eta zure praktikaren hazkuntzan laguntzeaz. Hala ere, hasiberria bazara, zure praktika sortzen lagunduko dizugu.\nJaki osasungarriez hornitutako atsedenaldiaren ondoren, arratsaldeko lanari ekingo diogu besoak orekatzeko eta inbertsioak egiteko tailerrarekin.\nTailerra Yoga Nidrarekin amaituko dugu, eta ondoren, galderak edo zalantzak argitzeko tarte bat irekiko dugu.\nMysore estiloko klasea 9:00etatik 12:00etara\nAtsedenaldi eta hamaiketakoa 12:00etatik 13:30etara\nBesoak orekatzeko eta Yoga inbertsioak egiteko tailerra 13:30etatik 16:30etara\nGalderak egiteko tartea eta itxiera 16:30etatik 17etara\nNabs Kurdu-Britaniarra da. Gaur egun Mallorca uhartean kokatua dago. Yogaren artea irakatsi eta sendatze espirituala eskaintzen du.\nYoga, Pranayama eta Meditazioko irakaslea da. Mundu espiritualarentzat lan egiten duen sendatzailea eta mediuma ere bada. Ashtanga Yogako tradizio bateko partaide da eta baita Kaivalyananda leinuko Pranayama eta Naqishbandi leinuko Sufi tradizioetakoak ere.\n15 urte baino gehiagoko esperientzia du eta tailer, erretiro eta ikastaro asko eskaini ditu mundu osoan zehar esperientzia yogiko osoa (kontzientzia fisikoa, mentala eta espirituala) eskaintzeko helburuarekin. Horretarako, tresna modura, yogaren zortzi adarrak, energia eta mundu espiritualaren gida erabiltzen ditu.\nMedium izateko berezko trebetasun baten ondorioz, energia sotilarekin lan egiteko joera naturala du.\nBere garapen espiritualaren ardatz gisa Vipassana meditazioa eta eguneroko meditazioaren praktikak ditu. Azken urteotan, meditazio-ikastaro asko egin ditu, 20 eta 30 eguneko ikastaroak barne, eta, beraz, meditazio-praktikari eta -teknikei buruzko ezagutza ugari ditu.\nALAITZ MURO LARIZGOITIA\nYoga eta Pranayamako irakaslea da. Arteterapian ere trebatua.\nThailandiako Yoga irakaskuntzan 200 ordu eman ondoren, Pranayaman formakuntza jaso du Kuvaliyananda leinuaren Sri O.P. Tiwarijik eta Paul Dallaghan maisuengandik 500 orduko ziurtagiria lortuz.\nRichard Freemanekin eta Mary Taylorrekin erretiroetan eta tailerretan parte hartu izanaren pribilegioa du, eta horrek bide yogikoaren ulermen, ezagutza eta miresmen sakonagoa eman dio.\nVipassana meditazioa eta eguneroko meditazioa praktikatzen ditu, bere garapen espiritualaren ardatz direlarik. Azken 10 urteetan munduko hainbat lekutatik bidaiatu eta bizi izan da, hala nola, Asian eta Ozeano Barean.\nHonek sekulako ezagutza eta esperientziak eman dizkio, eta pozik dago hauek besteekin partekatzeaz. Bizitzaren ikuspegi sortzailea eta artistikoa du.\nHazkunde pertsonalean zehar Yogaren eta artearen konbinazioak bere barne mundua eraldatu du, norbere bide propioa eta bakarra aurkitzen lagunduz.\n2020ko AZAROAREN 15an\nPILATESZikloak eta tailerrak\nMUSIKOTERAPIA GESTALTIKOAZikloak eta tailerrak


- maiatzak 05, 2013\nZufallhütte (Nino Corsi italieraz) aterpetxian jaiki, gosaldu eta lehenak izan ginan urtetzen. Goiza aprobetxatu nahi genduan, eguraldi txarra sartu aurretik Cevedalleko lepua pasatu eta Cedec bailaratik barrena Forniraino jeisteko.\nAterpetxian zaozenen plan arruntena Venezia puntara ixotzia zanez, harek lasaixago ibili ziran goizian. Gu egun gehixo ezin geratuan penaz abantau ginan, baina lepo inguruak nahiko lainotsu eta haizetsu zaola ematen zaban handik. Urduritasuna geneukan, zela egongo ote zan?\nCevedalleko lepua zan klabia, hemen bezperako bidiakin bat egingo gendualako. Behin han egonda, jeitsiko ginan beste aldera, baina eguraldixak lagatzen ez bazigun berriz ere bailara berera buelta eman biharko genduan.\nGerturatzen gindoazela giruak txarrera ematen zaban. Hiru bide geneuzkan leporaino iristeko, azpiren zixena, Vedretta Lungara (glaziar luzera) ataratzen zana eta hemendik Casati aterpetxera. Beste bat erdikua, Cevedaleko glaziarra zeharkatu eta bai Casatira edo baita Cevedale azpira jun ahal ginana, azken honetatik Vedretta di Cedec bajatzeko. Eta hirugarrena Cevedale edo Zufallspitzen tontorra egiten zabana, eta ondoren jeitsiera logikuena Vedretta di Cedec jeisteko, edo nahi bazan, Casatiraino bueltatu eta handik bezperan ixotako bidetik jeitsi.\nBeheko bailarak zirudien seguruena eta lainua sartzen azkena izango zana, baina behin glaziarrian sartuta malda gehixen ere honek eukiko zaban, ordura arte nahiko laua zalako, beraz, serac edo pitzadurak ere eukiko zitxuan seguruenik.\nJusto lehenengo bidian bidegurutze inguruan, Marteller Hütten alturan aterpetxe honetatik jendia urtetzen ikusi genduan. Hauek goiko bi bidietako bat hartu bihar zaben derrigor, behekua hartzeko jeitsi in biharko ziralako.\nJendian babesa igartzeko, beheko bidiari muzin egin eta gu ere Marteller Hütteraino igo ginan, eta hauek harrapatu genitxuan.\nEguna mejoratzen hasi zan eta lainuak eta haizia kentzen jun ziran. Horregatik, goiko bi bidien artian tontorrera zixena hartu genduan, eta atzetik aterpetxetik urtendako guztiek ere bai.\nAzkenengo zatixan, kresta luze eta eder bat pasatu genduan, eskixak bizkarrian kolokauta tontorreraino ixo ginan ertz eder horretatik.\nEguraldi ona balego plana luzatu nahi genduan, hots, mapan begira jardun genduan Cevedale tontorretik Palon De La Mare tontorreraino jun eta handik Branca aterpetxetik barrena Fornira jeistia pentsatuta geneukan. Halere, mapan erraza zirudiena han goixan luziagua eta esperotakua baino bertikalagua begitandu jakun, eta goizo zan arren, jeitsieraz disfrutatzia erabaki genduan.\nElurra ez zaguan bezperan bezain arina, baina, sakona eta ona zauan eta sekulako jeitsiera polita egin genduan.\nFurgonara jun gauzak jaso eta bailaraz aldatzeko unia allau zan. Lagunak Adamello ingurura gerturatzen hasita zaozen, eta guk ere inguru hori ezagutzeko gogua ere bageneukan\nHori bai, hurrengorako makina bat mendi begiz jota laga ditugu Ortler/Ortles inguru honetan.\nHemen Ortlereko azken egun honen bideua:


Covid-19 koronabirusa: positiboak Euskadin, 2021eko abuztuaren 16an\n72 dira jada gaixo kritikoak Euskadin\n544 positibo berri atzeman dituzte, intzidentzia metatua 534koa da eta R0 0,91koa; beraz, kutsatzeek eta 14 eguneko intzidentzia-tasak behera egin dute, baina R0k gora egin du pixka bat.\nOsasun langileak EAEko ospitale bateko ZIUetan. Argazkia: EFE.\nKutsatzeak 100etik behera kokatu dira Nafarroan, baina pertsona bat hil da eta gaixo larriak gehiago dira\nEuskal Autonomia Erkidegoko ospitaleetan pertsona kritikoen kopuruak gora egin du berriz ere azken orduotan, eta 72 gaixo daude dagoeneko, ekainaren hasieratik ez baitzen kopuru horretara iristen.\n544 positibo berri atzeman dituzte azken orduetan, 100.000 biztanleko 14 eguneko intzidentzia-tasa metatua 534 kasukoa da, 16 egunez jarraian behera eginda, eta birusaren birsorkuntza-tasa (R0) 0,91koa da; beraz, kutsadurak eta intzidentzia metatuak behera egin dute, baina R0k gora egin du pixka bat ZIUetako pazienteekin batera.\nIgandean, 5.037 test diagnostiko egin zituzten (larunbatean baino 49 gutxiago), eta 544k positibo eman zuten, abuztuko daturik baxuena eta uztailaren hasieratik ematen ez zena. Hala, positibotasuna % 11,4tik % 10,8ra jaitsi da egun batean, Osasun Sailaren azken buletin epidemiologikoaren datuen arabera.\nDatuak lurraldez lurralde aztertuta, Araban 85 positibo berri erregistratu dituzte, Bizkaian 293 (33 gutxiago), eta Gipuzkoan, berriz, beste bat (150). Gainera, Euskaditik kanpo bizi diren 16 pertsona kutsatu dira azken 24 orduetan.\nOspitaleen egoerari dagokionez, igande honetan 34 pertsona ospitaleratu dituzte covid-19arekin, bezperan baino zazpi gutxiago, baina guztira 281 pertsona daude gela arruntetan (10 gehiago). Gainera, presioa areagotu egin da ZIUetan, gaur egun 72 pertsona baitaude koronabirusarekin (6 gehiago).\nJaurlaritzak indarrean dauden murrizketak bere horretan uztea aurreikusi du, intzidentzia 500etik behera geratu arte, baina zainketa intentsiboetako unitateetako eta ospitaleetako okupazioak ere behera egin beharko du.\nHain zuzen ere, datorren asteazkenean Iñigo Urkullu lehendakaria izango da Aholku Batzordearen Batzorde Teknikoaren (LABI) buru, pandemiaren bilakaera eta indarrean dauden murrizketak aztertzeko.\nIntzidentzia metatuaren beheranzko joera hiru lurraldeetara ere hedatu da, Arabak hainbat egunetan gora egin ostean, Gasteizko Andre Maria Zuriaren ez-jaien ondorioz.\nAraban 526,3 kasu zenbatu dituzte azken 14 egunetan, Bizkaian 561,8 eta Gipuzkoan 453,4.\nR0 indizeari dagokionez, Araba 1etik gora zegoen lurralde bakarra zen, baina jaitsi egin da ostiraleko 1,16tik igandeko 1,08ra. Bizkaian atzo 0,88an zegoen (0,86an zegoen larunbatean) eta Gipuzkoan ere okerrera egin du, 0,83tik 0,86ra igaro baita 24 ordutan.\nGainera, herriz herri, koronabirusaren eragina Gipuzkoan hobetzen ari da pixkanaka, eta gero eta gehiago dira eremu kritikoenetik ateratzen ari diren herriak.\nBestalde, gazteenen txertaketak aurrera egin du asteburu honetan Euskadin, eta EAEko 20-29 urteko gazteen % 56,1ek koronabirusaren aurkako txertoaren dosi bat jaso dute dagoeneko.\nOsasun Sailak argitaratutako txertaketa-buletinaren arabera, azken bi egunetan 21.782 dosi eman dituzte, eta, beraz, inokulazio-erritmoak aurrera egiten jarraitzen du, aurreko asteetan dosi gutxiago zeudelako moteldu egin baitzen.


Artikoko izotzgeruza bere gutxieneko historikoan dago | Consumer\nArtikoko izotzgeruza bere gutxieneko historikoan dago\nAzken 28 urteetan ia azaleraren %40 urtu da\nArtikoa une kritiko batetik igarotzen da. Izoztutako azalera, duela ia 30 urte satelite-neurketak hasi zirenetik gutxieneko historikora iritsi da. Gaur egun, 4,28 milioi kilometro karratu daude, 2005ean lortutako aurreko gutxienekoa baino %23 gutxiago, eta 1979tik 2000ra bitarteko urteko batezbestekoa baino %39 gutxiago.\nWalt Meier Estatu Batuetako National Snow and Ice Data Center erakundeko kideak, neurketez arduratzen den erakundeak, ohartarazi du “marka dramatikoa dela, ez baita errekorra hautsi, lainoztatu egin baita”. “Izotz-geruza erorketa librean sartu da”, ohartarazi du.\nQueen Unibertsitateko zientzialarien arabera, Ontarion (Kanada), joan den uztailean 22 gradu zentigradu arteko tenperaturak erregistratu ziren eskualde batean, Melville uhartean, garai hartan batez besteko tenperatura bost gradukoa baitzen.\nDuela gutxi jakin da 66 kilometro koadroko izotz-blokea -2005ean Aylesko plataforma izoztuarekin- bitan abiatu dela eta erdietako bat zuzenean Alaskako gas- eta petrolio-instalazioetara doala. Hori da, hain zuzen, klima-aldaketaren hondamendien adibide bat.\nBaina, horrez gain, zientzialariek hiru faktore identifikatu dituzte, eta faktore horiek itsasoko izotz-maila baxu horretan lagundu dute. Neguan, izotza ohi baino lodiagoa izan zen; tenperaturak bereziki altuak izan ziren udan, korronteek aire beroko masak eraman zituztelako iparraldera, eta, azkenik, globoaren eremu horretako zeruak oso garbi egon ziren 43 eta 55 egun artean, ekainaren 1etik uztailaren 23ra bitartean, hain zuzen, eguzkia Artikoaren gainean zegoenean.\nartiko geruza hielo-eu


Arabako ESIk parte-hartze arrakastatsua izan du Gasteizko XVIII. Enpresa Lasterketan - Osaraba\nArabako ESIk parte-hartze arrakastatsua izan du Gasteizko XVIII. Enpresa Lasterketan\nUrriaren 5ean, larunbata, 93 enpresatako 800 “korrikalari” inguru izan ziren protagonista Gasteizko Alde Zaharrean zehar igaro zen lasterketan\nAurtengo edizioan Osakidetza-Arabako 90 profesional inguru izan dira lehiaketa horretan parte hartu dutenak, bai Arabako Osasun Mentaleko Sarekoak, bai Zuzendaritza Nagusikoak, bai Arabako ESIkoak.\nOsakidetza-Arabak 8 garaikur lortu zituen, horietatik 5 guztiz emakumez osatutako taldeentzat izan ziren; gainera, antolakuntzak parte-hartzaile gehien izaten dituen erakundeari ematen dion saria ere jaso zuen.\nAurten azpimarratu behar da emakumezkoen parte-hartzearen igoera nabarmena, iaz % 45etik izatetik aurten % 66 igaro baita, eta lehen aldiz gainditu du gizonezkoen parte-hartzea.\nProba bi, hiru edo lau laguneko taldeetan egiten da, gizonezkoak, emakumezkoak eta mistoak, euren enpresak ordezkatzen dituztenak. Puntuatzeko ezinbestekoa da elkarrekin irtetea eta elkarrekin helmugan sartzea, eta, beraz, beharrezkoa da "talde-lana", ahalegin bateratuak saria izan dezan.\nZorionak eman nahi dizkiegu dortsalak eta kamisetak ematen lagundu zuten Arabako ESIko boluntarioei, lasterketa osoan zehar animatuz eta laguntza emanez. Aurten ere eskertu nahi dugu Alfredo Blaskoren laguntza, bera izan baita argazkiak egiteko arduraduna.\nEgun ederra eta kirola egiteko giro bikaina izan zuten parte-hartzaileek lasterketaz gozatu ahal izan zuten.\nEtiketak: Enpresen lasterketaKirola\nNext story “Parpadear y no frotarse los ojos contribuyen a una buena salud visual”\nPrevious story Bard Medical-eko profesional talde batek Araba ESIko Zain Barneko Terapia Taldea bisitatu du


kritiken hemeroteka » Petersburgoko sudurra\n« Nortasun bi | Irakurketa esperantzagarriak »\nSudurra / Nikolai Gogol (Xabier Mendigurenen) / Elkar, 1992\nAskotan hitzegin didate Neva ibai ondoko Etorbideaz eta jakin dut azkenean zergatik deitzen dioten bertakoek Perspektiwa Nevski. Ikatzuntzietako marinel saiatuek, Baltikoko uretan sarritan ibili direnek aitortu didate munduan ez dagoela leku hoberik paseatzeko. Urtean bi edo hiru aldiz, gehienez, eta mendebaleko haize garbiak jotzen duenean ez besterik, ikus omen daiteke etorbidea bukatzen den lekutik, ibaia eta itsasoa besarkada zabal batez batzen diren puntutik, urrutian baina garden Helsinki, lanbro ipartarren artetik sortzen, agerpen majikoa balitz bezala. Ondorio gisa atera dut San Petersburgok, derrigorrez, hiri polita izan behar duela, eta inoiz bisitatuko ez ditudan baina bisitatzeak atsegin-zirrara eragingo lidaketen hirien zerrendan utzi dut idatzirik haren izena.\nHiri mitiko guztiekin gertatzen den bezala, asko idatzi izan da San Petersburgori buruz, baina inork ez Nikolai V. Gogolen pasioaz. Hiria benetako organismo bizia zen harentzat, emakume baten antzekoa, batzutan egun txarrak eta bestetan hobexeak izan arren norberak eskainitako maitasuna bikoizturik bihurtzen zuena. Hiriaren eta Gogolen arteko harreman sentimental horretatik sortu ziren Petersburgo Nobelak, maitale eskerronekoaren fruitu, eta ondorengo errusiar literatura errealistaren iturburu. Dostoievskik berak aitortuko zuen piska bat geroago: “Gogoli zor zaio gu guztiok idatzi duguna”.\nSudurra, nolabait, Kafkaren Itxuraldaketaren anaia zaharra.dugu: Bizargin batek sudur bat aurkitzen du ogi berriaren barruan, Kovaliov maioarrarena… Denbora ez da debalde igarotzen, eta Gogolen baitan esnatzen hasia diren irribarrea eta umorea Kafkarenean bihurtuko da ironia. Alderdi formalari begi ematen badiogu berehala konturatuko gara Gogolen maisutzaz. Istorio periferiko batekin hasten da ipuina. Ez da kontatzen sudurra galdu duenaren tragedia, aurkitu duenarena baizik. Idazlearen eta irakurle-logikaren arteko lehiaren aurrean gaude. Gogolek barre egiten du, barre ozen eta sanoa, irakurlearen kontura. Noraezean, sor eta lor, galduta uzten du berak nahi duenean. Errealismoaren kontura ere botako ditu algara galantak; teknika errealista baitarabil fantasiarik handienaren mesedetan.\n“Sinestekoa ez da Errusia bezalako herrialde atzeratu, analfabeto eta misteriotsutik Gogol bezalako idazle bat ateratzea XIX mendean”. Joseph Brodski poetaren esaldi honek ederki asko adierazten du Nikolai V. Gogolen pisua errusiar literaturaren esparruan.


Landutako garaipena Celtaren aurka (1-0) | SD Eibar - Web Oficial\nLandutako garaipena Celtaren aurka (1-0)\nEnrichen gol batek hiru puntuak eman dizkie armaginei azken minutuetan\nEibarrek Celta mendean hartu du Ligako 26. jardunaldian. Armaginek ez dute hutsik egin etxean eta helburutik gerturatzen dituzten hiru puntu garrantzitsu lortu dituzte gaurkoan. Mendilibarren mutilak gehiago izan dira lehia osoan zehar. Garaipenaren gola, ordea, azken minutuetan iritsi da. Enrichek aldaratze bat jaso du area txikian eta Blanco gainditzea lortu du.\nCeltak aukera garbia izan du hasi eta berehala. Méndez bakarrik gelditu da Dmitrovicen aurrean baina atezainak erantzun bikaina eman dio jaurtiketari. Eibarrek laster erantzun du Cucurellaren bitartez. Bartzelonak utzitako jokalariak ezkerkada batez saiatu da baina Blanco adi egon da atepean. Armaginek kontrolpean zuten lehia nahiz eta ate aurrean ez diren guztiz fin ibili.\nMinutu batzuk beranduago, Enrichek taldea aurreratu du markagailuan baina epaileak baliorik gabe utzi du VAR teknologiarekin kontsultatu ondoren. Celtak bien bitartean kontraeraso arriskutsu baten bitartez saiatu da. Maxi Gómezek langara bidali du jaurtiketa.\nBigarren zatian, eibartarrek aurrerapausoa eman dute eta aurkako zelaian sartu dira. Erdiraketen bitartez min egiten saiatu dira. Charlesek abagune garbia izan du area barruan aldaratze bat jaso eta gero baina erremateak kanpora ihes egin dio. Handik gutxira, epaileak penaltia adierazi du armaginen alde. Charlesek gora bota du jaurtiketa.\nMendilibarren, aldiz, ez dute amorerik eman eta golaren bila lanean jarraitu dute. Hala, azken minutuetan saria iritsi zaie. Cardonaren banakako jokaldi on batek Enrichi aukera utzi dio. Aurrelariak baloia sare barrura bidali du eta hiru puntuak etxean gelditu dira.\n1-0 Zuzenera joan\nDavid Costas (88')\nB. Méndez (88')\nF. Beltrán (65')\nMunicipal de Ipurua (4.736 ikusleak)\n1-0 (87'). Sergi Enrich\nGuillermo Cuadra Fernández …. zigortu zuenCote (74') -rena SD Eibar y David Costas (37') -rena RC Celta.\n16:00 Estadio Ciutat de València\nJardunaldia5 Levante UD - SD Eibar


HAMMER OF THOR en Torremolinos erosi batetik 39€\nHammer of Thor en Torremolinos\nTanta Hammer of Thor potentzia erosi en Torremolinos\nArrakastatsua izateko Hammer of Thor en Torremolinos, izan behar du:\nNon erosi en Torremolinos Hammer of Thor\nIdatzi zure datu pertsonalak eskaera orria erosi onena stimulator gizonezko potentzia. Hammer of Thor en Torremolinos prezio merkean. Itxaron, deitu aholkularia zure eskaera tanta Hammer of ThorKudeatzailea, deitu ahal izango duzu laster. Zure eskaera jaso ondoren, gai izango duzu ordaindu en Torremolinos.\nA en Torremolinos nabarituko Hammer of Thor ez bakarrik indartzen gizontasunaren, baina, era berean, positiboki eragiten du gorputz osoa. Duzu indartsuagoa izango da osasuna, moods igoko da eta izango da indarrean proiektu berriak. Eta esker guztiak ez erabat kaltegarriak tresna Hammer of Thortype zein da eskuragarri prezio merkean Internet bidez.\nNon erosi tanta Hammer of Thor en Torremolinos\nArrakasta eskuratzea Hammer of Thor gaur egungo stock en Torremolinos (Espainia), bete eskaera-eremuak zure telefono-zenbakia eta izena, eta egin klik ordena, gure Arduraduna zurekin harremanetan jarriko aholkatzeko behar duzu Hammer of Thor eta antolatu entrega. Ordaindu courier edo postetxean bakarrik bakailao on partzelaren. Zehatza bidalketa kostua Hammer of Thor el correo arabera alda daiteke distantzia hiria Espainia, jakiteko prezioa aholkulari baten sorrera ondoren, ordena tanta Hammer of Thor potentzia web-orri ofiziala.\nGisa hemorroideak eragina potentzia gizon? Arteko harremana gaixotasun\nGizon bat zehazten du hori hemorroideak, lehen pentsatu creeps nire buruan sartu: "Eta nola egingo du eraginik nire potentzia?" Ez hemorroideak potentzia gizonezkoetan?\nNola handitu gizonezkoen zakila – modu guztiak\nNola handitu gizon bat zakila 3-4 cm-ko luzera eta 1-2 cm-ko diametroa duen hardware eta kirurgia operatiboa, masaje bereziak eta folk erremedioak. Laguntza ukendu, gelak eta spray zakila hobekuntza, berrikuspen\nNola zakila tamaina handitzeko?\nNola handitu zakila guztiak ezagutzen metodoak eta zakila handitze metodoak.\nOrdena en Torremolinos Hammer of Thor


Saiatzeko garaia | Iritzia | Berria\nBikoiztaile euskaldunen plantoak berriz azaleratu du euskarazko ikus-entzunezkoen alorrean dauden premia gorriak. Azaleratu du zeinen gutxi bikoizten den, eta, bidenabar, zeinen gutxi ekoizten. Axularren oharpidea eguneratu eta esan genezake: «Baldin ekoiztu eta bikoiztu balitz euskaraz hainbat film, telesail eta marrazki bizidun nola egin baita ingelesez, frantsesez, gaztelaniaz edo beste erdaraz, haiek bezain aberatsa eta konplitua eta sinesgarria izango litzateke fikzioko euskara ere, eta baldin hala ez bada, batik bat alor horretan ardura politikoak dituztenek berek dute falta eta ez euskarak».\nIkus-entzunezkoen eremuko gure gabeziak zein esparrutakoak diren jakiteko, Axularrengana jo beharrean hizkuntzalari batzuek hizkuntz gutxituak biziberritzeko aintzat hartzen dituzten aldagaiak erabiliko bagenitu (gaitasuna, aukera eta desira), segur aski ondorioa litzateke gaur egun desiran gabiltzala urrien. Azken asteotan borondate falta hori salatu dute askok. Xabier Alkiza Bikoiztaile Euskaldunen Elkarteko kideak esan du erabaki politikoa dela EITBn bikoizketarik ez egotea (euskarazkoaz ari da, noski). Itziar Ituño aktoreak gogorarazi digu EITB1 helburu batekin sortu zela eta ez duela bete. Erantsi du zaila dela beste hizkuntzekin alor horretan lehiatzea, baina saiatu ere ez egitea lotsagarria dela.\nEgoera tamala da, eta nekagarria eta aspergarria ere bai. Ni, bederen, nekatuta eta aspertuta nago. Gainera, neke eta asperdura hirukoitzak dira nireak. Lehenik, EITBko arduradunen axolagabekeriak eragiten didan unadura dago. Bigarrenik, euskarazko ekoizpenetako euskararen artifizialkeria ez sinesgarriez beti kexaka dabiltzanek akitzen naute. Hirugarrenik, bikoizketaren eta azpitituluen arteko eztabaida alfer eta etxekalteaz nago aspertua.\nAnjel Lertxundik berriki oroitarazi digu Barojak Mitxelenari euskarak borrokarako iskilu eskasak zituela esan ziola behin. Barojak hura bota zuenetik euskararen arma eskas horiek zorroztu eta zorroztu ibili gara eta gure Pío hobitik bisitan etorriko balitzaigu ahoa bete hortz ikusiko luke zeinen etekin oparoa atera diegun hainbat esparrutan iskilu urri horiei. Ez da, beraz, ulertzekoa ez zorrozten saiatzea ikus-entzunezkoen iskiluak. Ez da ulertzekoa garai batean 1.000 ordu baino gehiago bikoiztea haurrendako produktuetan eta gaur egun 100 besterik ez. Noiz galdu dute arduradun politikoek umeen iruditeria eta irudimena euskarazko marrazki bizidun gustagarriez hornitzeko desira? Noiz galdu dute erdal kateekin lehiatzeko desira?\nEuskarara bikoizturiko eta euskaraz ekoitzitako produktuen bigarren langa hartzaile batzuen estukerian dago. Fikzioko euskara ez omen da naturala. Afera ez bide da euskaldunek ez dugula euskarazko fikzioa naturalizatzeko adina ordu eman filmak eta telesailak euskaraz ikusten. Afera da Sandra Bullockek ez dituela euskaraz gure herriko doinu eta hizkera jator naturalak erabiltzen. Gaztelaniaz, aldiz, bai; gaztelaniaz ari denean gure auzoan jaioa dirudi. Aurreiritzi horretaz ere asper-asper egina nago, oro har bikainak iruditzen zaizkidalako ikus-entzunezkoetan diharduten itzultzaileak eta bikainak, halaber, bikoiztaileak.\nEta azpitituluen eta bikoizketaren arteko debate eternalaz den bezainbatean, ez dut oraindik ongi ulertu zer dela eta aukeratu beharra dagoen bata ala bestea. Jatorrizko bertsioen zale amorratua izanik ere, begi-bistakoa zait gure egoera diglosikoan ezinbestekoa zaigula fikzioa euskaraz entzutea. Bikoizketa aldeztu beharko genuke, hizkuntz normalizazioaren mesedetan ez bada ere. Gainera, jende askok ez ditu azpitituluak maite: nire inguruko haur euskaldunek, besteak beste. Irudiaz gozatzen galarazten dielako eta irakurri beharra deseroso zaielako. Eta haiendako Asterix euskaraz mintzatzea delako naturalena. Bi-biak behar ditugu, baina orain bikoiztaileek gu behar gaituzte ondoan, haien ahotsak ezinbestekoak ditugulako gure iskiluak zorrozten segitzeko eta erdarazko fikzioekin lehiatzen saiatzeko. Saiatzeko garaia baita jadaneko, geroko gerotan geratu gabe.


Getxo - Getxon bizi - Gazteria - Ikastaroak eta tailerrak - Inklusio zerbitzua\nHasiera Getxon bizi Gazteria Ikastaroak eta tailerrak Inklusio zerbitzua\nGetxon eskaintzen diren jardueretan Aniztasun Funtzionala duten gazteen partaidetza sustatzeko\n- Programaren helburuak\nInklusio Zerbitzuaren helburu nagusia inguruko jardueretan Aniztasun Funtzionala (ezgaitasuna) duten eta laguntza behar duten, aldizkakoa eta mugatua, gazteen partaidetza sustatu eta erraztea da. Jarduera horiek herritar guztientzat zabalik daude aisiaren, kulturaren, formakuntzaren eta boluntariotzaren esparruetan.\nProgramaren bidez komunitatearen bizitzan pertsona guztien integrazioa bultzatu nahi da, balioen, eskubideen eta askatasunen garapenean jarduerak eginez. Aipatu jarduerek horietako bakoitzak gizartean duen egiteko aktiboa azpimarratzen dute. Hala, Aniztasun Funtzionala duten pertsonak ere barne har ditzaketen baliabideen informazioa eskuragarri dago.\nGazteen Udal Zerbitzuak guztion (gizonak eta emakumeak) aukera-berdintasunerako politikaren alde dihardu. Horretarako, beharrezko laguntza ezartzen eta koordinatzen da, Aniztasun Funtzionala duten pertsonak eta ez dutenak komunitatearen jardueretan gehi daitezen.\nProgramak pertsona oinarri duen metodologia baliatzen du. Bertan, gustuak, lehentasunak, adina, laguntza premiak eta partaidetza egokirako baldintza optimoak eskaini ahal izateko esanguratsua izan daitezkeen hori guztia aztertzen da, kasu bakoitzaren banakako esku hartzea eta jarraipena bideratuz.\n- Eskainitako laguntzak\nLaguntza horien artean inklusioaren arloko teknikari bat eta gizarte-arloko profesionalak ditugu, erabiltzaileen inklusio eta partaidetza prozesu honetan laguntza ematen dutenak.\nPartaidetza geroz eta gehiago dela eta aipatu prozesuetan esku hartzen duten agente guztien asebetetze maila geroz eta handiagoa dela egiaztatu da.\n- Programan parte hartzeko\nInformazioa eskatu nahi baduzu, Aniztasun Funtzionalaren Inklusio Zerbitzuarekin harremanetan jar zaitezke 688 69 15 27 telefono zenbakian (baita whatsapp bidez ere) edo posta elektronikoaren bidez: inklusioa@getxo.eus\nOrdutegia: astelehenetik ostiralera, goizeko 10:00etatik 13:00etara


EAJk ziurtatu du Euskadik ekonomia suspertzeko proiektu fidagarriak aurkeztuko dizkiola Bruselari\nIñaki Agirre legebiltzarkide jeltzalearen ustez, funtsen banaketari begira, bai Europan bai Estatuan, funtsezko irizpidea horien kalitatea izan behar da. "Hor jarri behar ditugu ahalegin guztiak eta Eusko Jaurlaritza horretan ari da lanean", esan du\nIñaki Agirre EAJ-PNVko legebiltzarkideak adierazi duenez, Eusko Jaurlaritza lanean ari da Bruselari proiektu europar fidagarriak eta kalitatezkoak aurkezteko, susperraldi ekonomikoaren eta gizarte eta lurralde kohesioaren aldeko apustua egiten jarraitzeko helburu nagusiarekin. Horretarako, Eusko Jaurlaritzaren lehentasunetako bat enplegua birsortzea denez, itxaropentsu agertu da Europako laguntzen bidez, susperraldi ekonomikoa azkarragoa izan dadin.\nAgirrek adierazi duenez, Europar Batasuneko Next Generation funtsen kudeaketari buruz, ostegun honetan Eusko Legebiltzarrean egindako agerraldian, proiektu horiek Bruselaren premisen arabera egin beharko dira, eta hiru urteko epean amaituta egon beharko dute; beraz, "ezin dira burutazio hutsak izan". "Oso ondo pentsatutako planak izan behar dira, eta ia aurreprodukzio fasean daudenak. Ezin dugu proiekturik aurkeztu dirua dagoelako. Europako laguntzarekin edo laguntzarik gabe aurreikusita zeuden proiektuen zorro bat izan behar dugu, baina orain Bruselaren bidez sustatuko dute abian jartzea. Gainera, beste gauza batzuk egiteko balioko duten baliabideak askatuko dituzte".\nHorren harira, ordezkari jeltzaleak uste du Euskadik aurkeztuko dituen proiektuak "kalitatezkoak" izango direla eta hainbat arlotan aurrera egiteko aukera emango dutela, hala nola trantsizio ekologikoan eta digitalean edo kohesio sozialean. Horrela, Agirrek aurreratu du datozen asteetan Eusko Jaurlaritzak dokumentu tekniko bat egingo duela, Europako irizpideekin bat datorrena, eta Europar Batasuneko eskakizun horiek enplegua suspertzeko eta berroneratzeko interesekin uztartu beharko dituztela. "Eusko Jaurlaritzak prozedura bat prestatu du lehen aldiz partekatzeko, eta ondoren erakunde publiko guztiekin eta eragile ekonomiko eta sozialekin alderatuko du", gaineratu du.\nAzkenik, Agirrek pazientzia eskatu du proiektu horiek taxutzeko eta amaitzeko orduan, oraindik ez baitakite Europar Batasunaren arabera zein irizpide bete behar dituzten. "Ez dugu presarik izan behar, fase honetan Bruselan, Madrilen edo Euskadin egungo egoera argitu arte itxarotea premiazkoa baita. Argi dago Eusko Jaurlaritza hasieratik ari dela gai honetan lanean, eta aurkezten diren proiektuak Jaurlaritzaren ahalegin guztiarekin egongo dira ekonomia suspertzen eta enplegua biziberritzen", zehaztu du.\nEuskadi, aktibo Europan\nIñaki Agirrek Eusko Jaurlaritzaren lana defendatu du EH Bilduren kritiken aurrean, Euskadik Europan duen subiranotasun falta argudiatzen baitu, Espainiako Gobernuaren esku utzi baitu Europako funtsen kudeaketa. Legebiltzarkide jeltzaleak gogorarazi duenez, Eusko Jaurlaritzak hasiera-hasieratik jarri zuen martxan Bruselan duen Ordezkaritza Bulegoa. Gainera, Agirrek gogorarazi dio EH Bilduri 1993an, Maastrichteko hitzarmenarekin, Euskadik behin eta berriz eskatu zuela Europar Batasuneko Kontseiluetan parte hartzea, "Itunak aukera ematen baitzien estatuz azpiko erakundeei kontseilu horietan parte hartzeko".\n"11 urteko argudio sendoen ondoren, 2004an Kontseiluko hamar alderdi sektorialetatik lautan parte hartu ahal izatea lortu genuen. Nahikoa dela eta gehiago nahi dugula? Erabat ados! Horregatik, Euskadiren parte-hartze aktiboa sustatzen jarraituko dugu Europako proiektuan. Baina gauza bat ziurta dezaket: zuek 1986az geroztik gurekin ordezkaritza hori eskatu izan bazenute, gaur egun ziur aski, Euskadik, Flandriak bezala, EBko Kontseilu bat baino gehiago normaltasun osoz zuzenduko zukeen. Duela 35 urte borroka hauetan (eta ez beste batzuetan) egon izan zinate, herri honi min handia saihestuko zitzaiola ziurtatzen dizuet ", aurpegiratu dio Agirrek EH Bilduri.\nEuskal Taldeak zerga arauak bertan behera uzteko proposamenaren alde bozkatu du, baina aurrerago joatea eta Aurrekontuen Egonkortasunerako Legea berrikustea eskatu du\nIdoia Sagastizabalek baloratu du Espainiako Gobernuak “salbuespenezko egoera bati salbuespenezko erantzuna eman izana”, baina ildo beretik kritikatu du Ogasun Ministerioa atzeratuta ibili dela `ihes klausula´ aplikatzerako orduan\nEuropako Gutun Soziala "orain inoiz baino beharrezkoagoa" dela jakinarazi dio EAJ-PNV Taldeak Lan ministroari\nNerea Ahedok Gorte Nagusietan berresteko eskatu du, eta Yolanda Diazek iragarri du urtea amaitu baino lehen egingo duela.